
AUCTOR 

Accipe ,  vir  eximie ,  hocce .  utcunque  exiguum  et  imperfectum , 
ojtjMs,  grata  devotique  animi  testimonium. 

Viam  sane  difficilem ,  neque  hactenus  tentatam ,  rraofos  atyrae?  zra- 
scn/.f  adivi  ;  te  autem  monente ,  z/race.  «ora  superare  au¬ 
deret f  Libi,  si  quid  sit  boni ,  mihi ,  quodcunque  mali  m  his  pa¬ 
ginis,  tribuatur.  , 

Vivas  et  valeas ,  decus  medicinae,  miseris  solamen,  nemini  non 


amicus. 


Ii  mitem,  cum  omnia  prceclare  dixerint ,  hoc  tamen  in  argu¬ 
mento,  in  quo  medicum  exercitatissimum  esse  oportet ,  potissimum 
elaborarunt ,  ut  morborum  historias  accurate  describerent ,  signo¬ 
rumque  discrimen  omne  et  ipsi  diligenter  notarent,  et  aliis  diserte 
distincteque  explicarent. 


Freind. 


DISSERTATIO  MEDICA 


INAUGURALIS 

DE 

QUIBUSDAM  FEBRIS  EPIDEMICAE 

SEQUELIS, 

QUiE  ANNO  1818  EBLANiE  GRASSATA  EST. 


Cum  mihi  febrem  epidemicam  observandi,  ut  per 
maximam  superioris  anni  partem  in  Nosocomiis 
Domus  Industries  Dubliniensis  grassabatur,  bona 
fuisset  occasio  ;  quandoque  morbidas  ejus  seque¬ 
las,  haud  paucas,  mihi  etiam  contigit  perscrutari, 
de  his  quaedam  proferre  in  paginis  sequentibus 
decrevi.  Observandi  autem  opportunitates,  non 
semper  concessas,  mihi  tamen  donatas,  priusquam 
ad  rem  ventum,  breviter  exponam. 

Mense  Martio  anno  millesimo  octingentesimo 
et  decimo  octavo  in  talium  aegrorum  accommo¬ 
dationem,  quales,  febre  exacta,  aliis  morbis  labo¬ 
rarent,  quatuor  in  Nosocomio  Whitworth  seposita 
fuerunt  conclavia.  Haec  curavit  Doctor  Cheyne, 
Mihi  ut  Clinico  Scriniario  quosdam  maximi  mo¬ 
menti  casus  accidit  annotare,  et  ex  observationi¬ 
bus  aegri  praeter  lectum  scriptis  hujusce  disserta- 
tionis  materiam  duco.  Multum  equidem  benefi¬ 
cio  Doctoris  Cheyne  devincior,  qui  mihi  ut,  re¬ 
bus  quas  collegi,  pro  meo  uterer,  benigne  et  libe- 
raliter  permisit. 

Aprili  et  Maio  extiterunt  in  Nosocomio  variis, 
postquam  febris  locum  cesserat,  affectionibus  im¬ 
pediti  triginta  octo,  scilicet,  pulmonariis  septen¬ 
decim  ;  hydropicis  et  rheumaticis,  singulis,  quin¬ 
que.  Ex  caeteris  laborabant  duo  dysenteria  ; 
duo  hysteria  ;  unus  cephalitide  5  unus  iritide  ; 
unus  phlegmone  ;  unus  cynanche  tonsillari ;  unus 
ictero  ;  unus  tympanite  ;  unus  melaena. 

Junio  et  Julio  ex  aegris  viginti  octo  hydrops 
in  decem  obtinuit  :  in  quinque  affectio  pulmo¬ 
naria.  Ex  caeteris  laborabant  quatuor  dysen¬ 
teria  ;  duo  paralysi  ;  unus  ephidrosi  \  unus  hae- 

m  at  emesi ;  unus  dyspepsia  ;  unus  aphonia  ;  unus 
phlegraatia  dolenti ;  unus  urinae  incontinentia  5 
unus  amaurosi  et  dysecaea. 

Augusto  et  Septembri  saepissime  obtinuerunt 
affectiones  pulmonariae  et  dysentericae.  Rheuma¬ 
tismus  et  hydrops  tamen  nonnunquam  occurre¬ 
bant,  ac  fortasse  saepius,  ni  proferre  in  medium, 
seponendae  majoris  partis  Nosocomii,  quo  recipe¬ 
rentur  dysenteria  laborantes,  horum  numero  ad¬ 
modum  adaucto,  necessitatem,  admonitus  esset 
Doctor  Cheyne. 

Septembri  viginti  fuerunt  dysenterici  in  Noso¬ 
comio,  quorum  tredecim,  aut  febricitantes,  aut  a 
febre  convalescentes,  in  hunc  morbum  inciderunt. 
Quot  fuerint  aliae  affectiones,  hoc  tempore  inter¬ 
venientes,  non  habeo  equidem  recensere,  quia 
propter  infrequentiam  minus  curae  hoc,  quam  in 
mensibus  praecedentibus  eas  annotare  adhibebatur. 
Liquet  tamen  ex  ratione  praeeunte,  praecipuarum 
affectionum  febri  succedentium  quatuor  fuisse  ge¬ 
nera,  scilicet,  affectiones  pulmonarias,  hydropi¬ 
cas,  rheumaticas,  et  dysentericas.  De  singulis  iis 
animadvertam  quaecunque  casuum  variorum  sedu¬ 
la  perlectio  monebit. 

DE  SEQUELIS  PULMONARIIS. 

Ex  viginti  duobus,  quos  antea  memoravi  puL 
mone  laboravisse,  duo  ante  febrem  morbo  tentatl 
sunt,  quindecim  febricitantes,  quatuor  convales¬ 
centes,  et  unus  sexto  mense  posteaquam  febris  re¬ 
cesserat  Hicce  cur  casus  hac  ratione  enumeretur 
plus  infra  patebit. 

Ex  hoc  numero  decem  fuere  simplices  inflam¬ 
mationes,  quarum  omnes  pulmonum  texturae  quo¬ 
dammodo  fuisse  participes  videntur  :  quinque  fue¬ 
re  in  quibus  phthisis  incipiebat :  septem  in  quibus 
phthisis  ad  ultimum  ejus  stadium  pervenerat. 

Casuum  qui  memoratu  dignissimi  videntur  ali¬ 
quid  mentionis  faciam. 

Primam  quam  notabo  affectionem,  viro  febrici¬ 
tanti,  annos  triginta  nato,  incidebat,  qui  antea  tus¬ 
si  obnoxius  fuerat,  et  multum  intemperantiae  de¬ 
ditus.  Cum  hic  quarto  post  febrem  lapsam  mense 
receptus  fuit,  tussiebat  saepe,  sonore,  et  strenue, 
multum  exscreabat,  adjunctis  vehementi  dyspnoea 

ct  pectoris  dolore.  Incanduit  genis  rubor  cir¬ 
cumscriptus  ;  pedes  atque  manus  oedemate  ten- 
tabantur,  corpore  toto  macie  extenuato.  His, 
quae  antea  febricitanti  advenerat,  levis  affectio  dy¬ 
senterica  accedebat. 

Sanguinis  detractio,  cum  generalis,  tum  topica, 
aliquatenus  levavit ;  at  morbus  locum  tenuit  do¬ 
nec  paucos  post  dies,  omnibus  signis  ingravescen¬ 
tibus,  mors  cito  obveniebat.  Paulo  ante  interi¬ 
tum  urgebat  larga  ex  intestinis  haemorrhagia. 

Sectio  cadaveris  non  obtinenda  fuit.  Signa 
tamen  potius  indicant  extitisse  in  corpore  stre¬ 
nuam  ad  haemorrhagiam  proclivitatem,  ex  qua 
oriebatur  in  pulmonem  atque  intestina  effusio. 
Sanguinis  circuitus  per  pulmones  impeditus,  cur 
oedema  in  extremis,  atque  lenis  qui  notabatur  tu¬ 
mor  abdominis,  properante  ad  finem  morbo,  nas¬ 
cerentur,  satis  rationis  praebebit.  Insigne  in  hoc 
casu  vinculum,  a  quo  intestinorum  ac  pulmonum 
morbi  nectuntur,  tangere  non  semel  posthac  ne- 
cesse  erit. 

Proximus ,  de  quo  rationem  inibo,  casus  seorsim 
supra  memoratus  est,  et  hic  inseritur,  ut  memo¬ 
riae  tradam  quod  mihi  videtur  rarum. 

JEger  triginta  duos  annos  exegerat,  quem  ali¬ 
quod  ante  tempus  agitabat  tussis,  nunc  laxa,  nunc 
stricta  ;  at  in  gestate  magna  intentione.  Sexto, 
antequam  receptus  fuerat,  mense,  ardebat  flagran¬ 
te  febri,  quge  eum  tres  lunas  detinuit.  Pectus 
inter  febricitandum  non  tentabatur.  Memorabile  ! 
nam  ex  affectione  pulmonaria,  quae  eum  ante 
traxerat,  par  reri  fuisset,  febrem  in  organum 
corporis  debilissimum  iter  suum  intensuram,  et 
ibi  vires  maximas  indicaturam.  In  narratione  fe¬ 
bris  Phiiadelphige  Doctor  Rush  fatur  :  “  It  was 
“  remarkable  that  this  fever  always  found  out  the 
“  weak  part  of  every  constitution  it  attacked 
Huic  rei,  si  concedatur  tam  acriter  tentatum  es¬ 
se  aliquid  aliud  organum,  ut  ei  tota  systematis  inci¬ 
tatio  impenderetur,  satis  rationis  praeberet  \  at  ve¬ 
risimile  est  ex  febri  tracta  et  violenti  caput  prae¬ 
cipue  implicitum  esse  :  hoc  magis  consentaneum 
yidetur,  ex  eo  quod,  cum  delirium  pneumonige, 
aut  enteritidi  superveniat,  vires  totge  morbi  adeo 
cerebro  occupentur,  ut  cgeteras  partes  ferme  im- 
rnunes  relinquant. 


*  Medical  Inquiries  and  Observations,  vol.  iii,  p.  138. 

Tertius  casus  fuit  viri,  annos  nonadecim  nati, 
qui  dies  quosdam  ante  impetum  febris  tussi  et  hae¬ 
moptysi  vexabatur.  Pectus  inter  febricitandum 
dolebat ;  huic  conjungebatur  tussis  cum  sputo  li¬ 
beriore,  quae,  febri  finita,  perstitit.  Symptomata 
detractione  sanguinis  et  vesicatoriis  imminuta,  dy¬ 
senteria,  quae  vitae  terminum  dedit,  superveniente, 
evanuerunt.  Pleurae  secti  cadaveris  adhaerentes 
et  inflammatae  inveniebantur  ;  effusio  fuit  in  pec¬ 
tus  et  pericardium.  Abdomen  duodecim  uncias 
liquidi  tenuit.  Terminus  mucosae  membranae  in¬ 
testini  tenuis  numerum  vasorum  auctum  habuit. 
Coli  membrana  intima  multum  inflammationis,  et 
ulcerationis  ubi  finiebat,  exhibuit.  Res,  quae  non 
raro  accidit,  actio  nempe  morbida  pectori  et  in¬ 
testinis  per  vices  succedens,  in  hoc  casu  notatio¬ 
nem  meretur. 

Quarta ,  de  qua  dicemus,  affectio,  comitantibus 
anasarca  universali,  et  signis  ascitis,  convalescenti 
incidit.  Morbus,  ex  eo,  quod  membranae  pectoris 
et  abdominis  serosae  inflammatione  obsidebantur, 
ortus  esse  videtur.  Mulier,  dies,  antequam  recep¬ 
ta  fuit,  decem,  aegrotaverat.  Verisimile  est  ex  sig¬ 
nis,  dyspnoea,  tussi,  pectoris  dum  inspiraret,  et 

epigastrii  ex  pressu  dolore ;  quinetiam,  quia  hy¬ 
drops  sese  protulerat,  inflammationem  effusione  in 
thoracem  et  abdomen  facta,  partim  solutam  esse. 
Similis  inflammatio  in  textura  cellulari,  quam  Rr- 
chat  eandem  structuram,  ac  membrana  serosa  ha¬ 
bere  putat  *,  versata  esse,  ac  eodem  sese  redigisse 
potest.  Non  raro  tamen  accidit  pectoris  inflam¬ 
mationem  anasarcae  adjungi,  et  sanguis  impeditus, 
quo  minus  facile  pulmones  permearet,  facit,  ut  va¬ 
sa  exhalantia  magis  laborent,  ideoque  causam  sup¬ 
peditat,  cur  effusio  in  diversa  cava,  et  texturam 
cellularem  nasceretur.  Non  sperandum  fuit  mor¬ 
bum  quorundam  dierum,  tam  facile  morem  gestu¬ 
rum  esse  venaesectioni,  quam  si  recentius  contracta 
esset.  Idcirco  sanguis  detractus  parum  levavit. 
Indicia  pulmonaria,  admotis  pectori  vesicatoriis, 
evanuerunt  ;  hydropsque,  his  fugatis,  paulatim 
subsedit.  Recessus  hydropis  posteaquam  pectus 
male  sese  habere  cessaverat,  anasarcam  universa¬ 
lem  aliquatenus  ex  impedita  per  pulmones  circu¬ 
latione  ortam  esse,  facit,  ut  facile  credamus.  Pul¬ 
vis  j alapae  compositus  solus  ad  hydropem  oppri- 


*  Traite  cies  Membranes,  p.  90, 

mendum  adhibitus  est.  Haec  medicina  salutife¬ 
ram  suam  virtutem  intendisse  videtur,  cum  ad  eli¬ 
cienda  ex  cavis  liquida,  tum  ad  obnitendum,  quo 
minus  diathesis  inflammatoria,  e  qua  morbus  or¬ 
tum  duxerat,  ad  locum  suum  rediret. 

Quintus  virum  exhibet  casus,  annos  triginta 
quinque  natum,  qui  morbi  adventum  sensit  ex  a- 
cri  dolore  pectoris,  tussi,  dyspnoea,  et  haemoptysi. 
Haec,  non  nisi  post  sanguinis  missionem  saepe  re¬ 
petitam  recesserunt,  et  ad  congrediendum  ei  pau- 
latim  revalescenti  redierunt.  Iterum  ad  venaesec- 
tionem  feliciter  decurrebatur,  dolore  autem  pec¬ 
toris  non  funditus  submoto.  iEger,  quia  hepati¬ 
ca  affectioni  pulmonariae  conjuncta  esse  videbatur, 
usum  hydrargyri  aggressus  est.  Brevi  post  desue¬ 
tudinem  hydrargyri,  et  mense,  post  initium  aegri¬ 
tudinis,  tertio,  in  Nosocomium  Whitwoiith  reci¬ 
pitur.  Sub  hoc  tempore  gravatus  fuit  pectus,  tus¬ 
sique  acri,  copiosa  adjuncta  exscreatione,  urge¬ 
batur.  Praeterea,  cutis  erat  flava,  corpore  mag¬ 
nopere  fracto,  et  marcescente.  Indicia  febris  hec- 
ticae  sese  ostenderunt,  et  per  quatuor  praeeuntes 
dies  a  diarrhoea  laboraverat. 

Bemedia  fuerunt  pilulae  ex  carbonate  ammoniae, 

JS 

ipecacuanha,  et  pilula  hydrargyri  compositae,  cum 
mistura  salina  ammoniata,  cui  paululum  tincturae 
opii  adjectum  fuit.  Ita  tractatus  cito  convalesce¬ 
bat;  affectio  pectoris  minuta  est,  atque  vino  et  ci¬ 
bo  nutriente  ad  sanitatem  rediit.  De  modo  ope¬ 
randi  horum  remediorum  sententiam  proferre  ve¬ 
reor,  nec  satis  illius  internae  perturbationis  natu¬ 
ram  intelligo,  ex  qua  tussis,  exscreatio,  atque  alia 
symptomata  orta  sint. 

In  sexto  et  supremo  casu  affectio,  inclinante  fe¬ 
bre,  apparuit,  notasque  habuit,  tussim  violentem, 
et  pectoris  gravationem  cum  exscreatione  mini¬ 
ma.  Affectiones  hujusmodi  tam  crebro  sub  febris 
recessum  obveniunt,  ut  ex  observationibus  saepe 
repetitis,  credere  adducar,  tussim,  acri  febri  super¬ 
venientem,  praesertim  si  larga  expectoratio  comi¬ 
tetur,  prodesse.  Tussis  cum  exscreatione  libera 
nonn unquam  detrudendi  morbi  nisus  esse  criticus 
videtur.  Haec  tussis  autem  non  ultra  fines  spa¬ 
tianda,  quippe  cum  ex  ea  magna  et  injuria  irreme¬ 
diabilis  oriretur.  Ut  periculis  obviam  eamus, 
quae  nascerentur,  si  tussis  in  aliquo  casu  valeret, 
sanguis  tempestive  mittatur,  non  plus  decem  un¬ 
ciis  ferme.  Experientia  securum  me  praestat,  cum 

dicam,  si  decem  sint  casus,  nos  non  falsos  esse  fu¬ 
turos  in  septem.  JEgev  nuper  memoratus,  unciis 
decem  sanguinis  missis,  cito  se  confirmavit. 

Ex  casibus  quinque  phthisis  incipientis  unus¬ 
quisque  inter  febricitandum  evenit.  iEgri  om¬ 
nes  vel  ex  conformatione  prava,  vel  ex  conditione 
valetudinis,  vel  ex  ambobus,  antea  ad  hunc  mor¬ 
bum  proclives  fuisse  videntur.  Duo  fuerunt  viri ; 
tres  feminee.  Harum  duae  annos  septendecim  ; 
tertia  annos  nonadecim  exegerant.  Illorum  unus 
nonadecim  ;  alter  duodecim  annos  natus  erat.  In 
omnibus  tussis,  respiratio  cita,  pulsus  accelerati, 
atque  sudores,  morbi  praesentiam  notabant.  Uni 
puellarum  catamenia  nunquam  adfuerant ;  in  dua¬ 
bus  aliquod  tempus  suppressa  sunt. 

Venaesectio,  vesicatoria,  et  lichen  islandicus 

.  .  •  J»  '  '  m 

cum  acido  sulphurico  diluto,  duobus  aegrorum  ad¬ 
hibebantur,  et  his  remediis  bonus  fuit  eventus. 
Duo  Nosocomium,  morbo  perstante,  sponte  sua  re¬ 
liquerunt.  Casus  quintus  praeter  solitum  tracta¬ 
tus  contemplationem  singularem  meretur. 

Puella,  septendecim  annos  nata,  gracilis,  atque 
habitu  molli,  menses,  antequam  recepta  fuit,  de¬ 
cem,  ex  amenorrhoea  segrotaverat,  et  tussi  brevi, 

si  quando  frigori  exponeretur,  fuerat  obnoxia. 
Cum  in  Nosocomium  admissa  est,  paucos  a  febre 
dies  convaluerat,  qua  durante,  tussi  et  dolore  late¬ 
ris  tentabatur.  Tussis  et  expectoratio  parca  per¬ 
stiterunt  ;  ea  prosequebantur  pulsus  accelerati,  ar- 

/  V 

dores  hectici,  atque  sudores.  Ad  haec  summoven- 
da  sanguinis  detractio,  et  mistura  ex  decocto  li¬ 
chenis  islandici  cum  acido  sulphurico  diluto,  prae¬ 
cipiebantur.  Tussis  sub  hac  tractatione  remitte¬ 
bat  ;  at  omnia  symptomata  hectica  magnopere  in¬ 
gravescebant.  Pulsus  in  sexagesima  parte  horae 
usque  ad  centum  et  quinquaginta  surgebat;  et 
sudores  nocturni  cum  ardoris  sensu  in  palmis  et 
plantis  pedum  eam  maxime  cruciabant.  Ex  his 
idoneum  videbatur  virtutem  vaporis  picei,  quae 
paribus  exemplis  a  Doctore  Crichton  praecipue 
laudata  est,  experiri  *.  Idcirco  conclave  parvu¬ 
lum  in  hoc  propositum  paratur,  aegraque  primo 
die  tres  horas  sub  aere  piceo  manet.  Notatum 
est,  hoc  tempore  finito,  eam  frigidiorem  se  sensisse, 
et  non  nisi  paululum  tussisse.  Pulsus,  priusquam 
in  vapores  introierat,  ad  centum  et  viginti  descen- 


*  Crichton  oti  the  Fumigation  of  Tar  in  Consumption. 


ANNI  1818  SEQUELIS. 


13 


derant,  atque  ita  permanserunt.  Nocte  proxima 
tussis  et  expectoratio  minutae  sunt ;  at  exacerba¬ 
tio  hectica,  aeque  ac  antea  vehemens  fuit.  In- 
dies  vapore  picis  usurpato,  die  post  hanc  notatio¬ 
nem  quarto,  vix  tussiebat,  et  nihil  expectorabat. 
Sudores  nocturni,  ardentibus  minus  palmis,  per¬ 
stiterunt  *,  at  pulsus  ad  centum  et  quatuordecim 
ceciderant.  Hoc  die  pectus  leviter  cum  tussiret, 
et  caput  vehementer  doluisse,  unicam,  post  suffi¬ 
tionem,  horam,  conquesta  est.  Dolor  capitis  an¬ 
tea  semel  occurrerat,  et  interdum  postea,  nun¬ 
quam  tamen  plusquam  duas  horas  aut  tres  perman¬ 
surus.  Dehinc  tussis  et  expectoratio  evanuerunt ; 
at  perstantibus  dolore  pectoris  et  sudoribus,  pau¬ 
cas  hirudines  sterno  admovere,  et  ad  lichenem  is- 
landicum  cum  acido  sulphurico  diluto,  (quse  post 
suffitionem  piceam  intermissa  erant,)  iterum  de¬ 
currere  idoneum  videbatur.  Die  post  hirudines 
admotas  primo,  (vapore  picis  ut  antea  usurpato,) 
pectoris  dolor  cessaverat,  et  eam  per  noctem  be¬ 
ne  dormiisse,  et  non  nisi  paululum  sudasse,  re¬ 
latum  est.  Deinceps  pulsus  fiunt  paulatim  tar¬ 
diores,  minuuntur  sudores,  et  demum  tussire,  ex¬ 
screare,  atque  sudare  desinit,  ciburn  appetit,  om- 

nibus  rite  fungitur  muneribus,  ut  constat  ex  ulti¬ 
ma  relatione,  quae  decem  dies  post  vaporis  picei 
desuetudinem  notata  est.  Paucos  dehinc  dies 
speciem  sanitatis  in  totum  instauratae  prae  se  fe¬ 
rens  ex  Nosocomio  dimittitur. 

Ex  hujusce  casus  narratione  liquet  multa  quam 
maxime  urgentia  sjunptomata,  scilicet,  tussim, 
exscreationem,  et  sudores  hecticos,  evanuisse,  dum 
aegra  aeri  piceo  exponeretur  :  pulsuum  frequentia 
etiam  minuta  est ;  et  quamvis  sudores,  non  nisi 
post  hirudines  sterno  admotas,  atque  lichenem  is- 
landicum  cum  acido  sulphurico  diluto  repetitum, 
cessaverint  ;  tamen  eos  quoque,  nullis  praeterea 
adhibitis  remediis,  locum  esse  cessuros  verisimile 
est.  Ex  bono  aut  malo  unici  casus  eventu,  de  ullius 
methodi  medendi  efficacia,  aut  inefficacia,  aliquid 
statuere,  imprudentis,  et  non  philosophi  esset.  Ca¬ 
sus  hujusce  exitus,  etsi  inferre  aliquid  de  vaporis  pi¬ 
cei  virtute  in  medenda  phthisi  nobis  non  permittit ; 
causa  tamen  erit,  cur  hoc  remedium  repeteretur, 
quippe  cum  efficacia  ejus,  aut  inefficacia,  saepis¬ 
sime  experiendo  et  observando  solum  cognosci 
poterit.  Quamvis  Doctor  Crichton  recentiorum 
fuisset,  qui  ut  vaporem  piceum  inspirarent,  phthi- 


ANNI  ISIS  SEQUELIS. 


35 


si  laborantibus  commendaverunt ;  tamen  priores 
auctores  balsamica  sub  forma  aeris  pulmonibus  ad¬ 
bibere  non  ignorasse,  liquet  ex  sententia  sequenti 
in  Monitis  et  Praeceptis  Medicis  Doctoris  Mead  : 
“  Finem  his  imponam,  postquam  monuerim  in  ca- 
<c  sibus  nonnullis  utilissimum  esse  balsamicis,  qua- 
“  lia  sunt  thus,  styrax,  succinum,  benzoinum,  hu- 
“  mores  acres  et  salsos  delenire  ac  temperare, 
66  quae  in  prunas  injecta  vaporare  debent,  ut  fu- 
“  mus  eorum  per  tubum  aptum  in  asperam  arte- 
“  riam  et  pulmonem  recipiatur.”  Cum  dixerit 
hunc  medendi  modum  raro  exerceri,  et  efficacio- 
rem  esse  quia  balsamica  pulmonibus  immediate 
adhibentur,  pergit,  quid  ex  experientia  sua  colle¬ 
gerat,  memorare  :  “  Ob  eandem  quoque  rationem 
“  novi  fumum  ex  balsamo  tolutano,  more  tabaci, 
“  per  tubum  commodum  in  pulmones  inspiratum, 
“  usus  fuisse  eximii,  prmcipue  in  sanguinis  spu- 
“  to*.” 

Ex  casibus  septem  phthisis  confirmatae  duo  ante 
febrem  extiterant ;  quatuor  inter  febricitandum, 
et  unus  inter  convalescendum  evenerunt.  Hoc 


*  Caput  de  Febribus  Lentis,  p.  52. 

morbo  laborantium,  sex  fuerunt  foeminae,  atque 
unus  mas.  Sex  mortem  obierunt ;  unus  revaluit. 
Morbus  tussi,  sputo  purulento,  et  febre  hectica,  in 
omnibus  denotatus  est.  iEgri  in  casibus  quatuor 
intra  hebdomadam  post  admissionem  mortui  sunt. 
Vita  casu  uno  plus  quam  tres  menses  produceba¬ 
tur.  Morbus  hoc  casu  puellae,  annos  viginti  na¬ 
tae,  dum  laborabat  a  febre  et  bronchitide,  incidit, 
et  si  cum  supradictis  componas,  tarde  progressus 
est.  Hoc  ortum  esse  ex  iis,  quod  conclave  priva¬ 
tum  occupaverat,  et  quod  pulmo  sinister  tantum 
leviter  tuberculosus  fuit,  dum  dexter,  parte  reli¬ 
qua  abscessibus  et  tuberculis  referta,  ferme  defuit, 
verisimile  videtur.  Morbus  iis  conclavia  com¬ 
munia  occupantibus  exitium  cum  celeritate  insig¬ 
ni  attulit.  An  hoc  calori  in  aere  conclavium  com¬ 
munium  minori,  aut  mephiti  infestae  ex  pulmoni¬ 
bus  plurimorum  ab  eodem  morbo  vexatorum,  con¬ 
ferendum  sit,  aliis  statuendum  relinquam.  Tam 
bene  hoc  cognitum  est  Doctori  Cheyne,  ut  cer¬ 
tiorem  se  facere,  an  phthisi  laborantibus  usquam 
alio  fuisset  commodum  hospitium,  priusquam  in 
Nosocomium  admissi  sint,  sui  officii  aestimaret. 

Morbida  post  mortem  visa  fuerunt  tubercula, 

abscessus,  et  in  pulmonibus  vomicas,  aliquatenus 
adhaerentibus  et  densatis  pleuris.  Casibus  in  non¬ 
nullis,  qui  strenua  inflammationis  prioris  signa  ex¬ 
hibuerant,  serum  aut  pus  in  thoracis  cavum  effu¬ 
sum  est.  In  pluribus  exemplis  glandulae  bronchia¬ 
les  amplificatae  et  induratae  sunt.  Pulmones  casu 
uno  in  materiam  jecore  duriorem,  et  cartilagini  in 
quibusdam  locis  simillimam,  convertebantur.  Spe¬ 
cies  haec  ex  tuberculis  acervatis,  de  quibus  pul- 
'  mones  in  totum  fere  constiterunt,  evidenter  nata 
est.  In  unoquoque  casu  inflammatio  tuberculosa 
in  suppurationem  desinens  morbum  inchoasse  vi¬ 
detur.  Varietates  laesionis  organicae  subsequen- 
tes,  vel  quia  inflammatio  tuberculosa  extensa  fue¬ 
rit,  vel  propter  irritationem  ea  praebitam,  vel  ex 
causis  externis,  scilicet,  frigore,  &c.,  variis  tem¬ 
poribus  adhibitis,  partas  esse,  admodum  verisi¬ 
mile  est.  Abscessus  in  pulmonibus  cum  magni 
essent  foraminibus  rectis  cum  bronchiis  commu¬ 
nicare  ferme  inveniebantur.  Rotunda  fuerunt 
haec  foramina,  et  formata  esse  abscessu  iter  suum 
in  cava  bronchialia  ulceranti  videntur.  Proces¬ 
sus  albi  columnis  similes,  quaquaversum  permean¬ 
tes,  cava  abscessuum  majorum  intersecare  notati 
sunt.  Hi  reliquiae  vasorum  fortasse  fuerunt.  Cum 

parvi  fuissent  abscessus  communicatio  cum  bron¬ 
chiis  raro  inveniri  potuit.  His  casibus  ergo  spu¬ 
tum  ex  bronchiorum  membrana,  qua?  in  phthisi 
materiam  expectoratam  saepissime  secernere  a 
Doctore  Bayle  putatur,  processisse  videretur 
Probabile  est  in  stadiis  primis  phthisis  membra¬ 
nam  bronchiorum  mucosam  fontem  esse,  ex  quo 
profluit  materia  exscreata.  Sputum,  morbo  pro- 
grediente,  et  abscessibus  amplificatis,  ex  secretione 
bronchiali  cum  pure  abscessus  constare  videtur. 
Si  hoc  sit  verum,  phthisin,  saltem  in  initio  morbi, 
ex  sputi  specie  certe  dignoscere,  impossibile  erit. 
Membrana  mucosa  intestinorum  tenuium  uno  ca¬ 
su,  in  quo  affectio  pulmonaria  torminibus,  tenes¬ 
mo,  et  sanguinis  alvi  dejectionibus  per  vices  suc¬ 
cessit,  inflammata,  et  ulcerationibus  plurimis  atque 
parvis  ilei  prope  terminum  obsessa,  reperiebatur. 
Membrana  etiam  intima  intestinorum  majorum  va¬ 
sis  abundavit.  Casu  alio  membrana  mucosa  in¬ 
testinorum  in  numero  vasorum  multum  adaucta 
est. 

De  uno  casuum  supradictorum,  in  quibus  phthi- 


*  Researches  on  Pulmonary  Phthisis,  translated  by  Dr  Bar- 
row,  p.  24. 

sis  ante  febrem  extiterat,  satis  est  observare,  mor¬ 
bum,  febri  grassante,  ingravuisse,  propterque  eam, 
approperare  ad  tinem  funestam  visum  esse.  De 
altero,  quia  aegra  revaluit,  et  quia  ex  phthisi  con¬ 
firmata  revalescere  insigne  est,  plura  dicam. 

Puella,  annos  quindecim  nata,  tussi  et  haemop¬ 
tysi  in  annum  ante  febrem  subinde  obnoxia  fue¬ 
rat.  Cum  in  Nosocomium  admissa  est,  paucos 
tantum  dies  convaluerat,  et  ex  tussi  vehementi 
cum  exscreatione  purulenta,  et  lateris  sinistri  do¬ 
lore,  plena  inspiratione  et  tussi  adaucto,  labora¬ 
bat.  His  accedebant  pulsus  accelerati,  et,  noctes 
in  singulas,  sudores.  Corpus  tantum  leviter  ex¬ 
tenuatum  est.  Dies  decem  aut  octo  in  hac  con¬ 
ditione  perstitit,  donec  rigor  vehemens  et  univer¬ 
salis,  febris  impetum  inducturus,  aggreditur.  Pec¬ 
toris  affectio  inter  febricitandum  perstat ;  signa  ta¬ 
men  pulmonaria,  febri  subsidente,  languescunt ; 
et  demum  seque  ex  ambobus  liberata  a  Nosocomio 
dimittitur. 

Casum  phthisis  pulmonalis,  ut  ego  et  Doctor 
Cheyne  primo  putavimus,  hunc  hactenus  vocavi. 
Diagnosin  tamen  exitus  minus  certiorem  ostendit, 
et  nunc  fuisse  casum  phthisis  mucosse,  vel,  ut  a 
Doctore  Bayle  nominatur,  catarrhi  chronici  puU 

mortarii ,  potius  quam  phthisis  confirmatae  tubercu¬ 
losae,  credere  propensus  sum»  Catarrhus  chroni¬ 
cus  pulmonarius  eorum  est  morborum,  cum  qui¬ 
bus  phthisis  secundum  Doctorem  Bayle  saepissi¬ 
me  confunditur  *  ;  atque  ex  bronchiis  derivatio¬ 
nem  ad  aliam  corporis  partem,  quas  morbum  pul¬ 
monum  finiret,  quam  resolutionem  tuberculosam 
in  pulmonibus  ex  febre  naturam  esse,  concipere 
facilius  est.  Inflammatio  certum  tuberculosa  ex- 
titisse,  et,  febri  superveniente,  soluta  esse  potuit. 
Sed  si  signa  supra  memorata,  quorum  plurima  in 
provectis  phthisis  gradibus  occurrunt,  ex  inflam¬ 
matione  tuberculosa  nata  essent,  inde  suppuratio¬ 
nem  aliquatenus  consecuturam,  minime  improba¬ 
bile  videtur.  Ex  hac  orientia  non  tam  cito  eva¬ 
nescerent,  quam  quag  genuisset  inflammatio.  No¬ 
tatu  dignum  est,  multa  quamvis  signa,  scilicet, 
tussis,  exscreatio,  ardores  hectici,  et  sudores,  eo¬ 
rum  fuerint,  quas  phthisin  in  ultimo  ejus  stadio 
prosequuntur,  corpus  tamen  vix  extenuatum  esse. 
Corporis  autem  emaciatio,  secundum  omnes  auc¬ 
tores,  semper  assiduum  hujusce  morbi  indicium 


*  Researches  on  Pulmonary  Phthisis,  translated  by  Dr  Bar- 
row,  p.  8. 

est.  Inflammatio  chronica  membranae  tracheae 
et  bronchiorum  mucosae,  cur  orirentur  tussis,  et 
impetus  haemoptysis  intervenientes,  ex  quibus  ae¬ 
gra,  annum  ante  admissionem,  laboraverat,  satis 
rationis  praeberet.  Ex  bronchiis  secretio  vitiata, 
ab  inflammatione  pendens,  quam  materiae  expec¬ 
torata e  praecipuum  esse  fontem  in  plurimis  phthi¬ 
sis  casibus  Doctor  Bayle  putat,  exscreationis  pu¬ 
rulentae,  postea  occurrentis,  causa  fuisse  potest. 
In  quinquagesima  sua  tertia  observatione  casum 
refert  Doctor  Bayle,  ad  sanationem  spontaneam 
catarrhi  chronici  pulmonarii  illustrandam,  speciem 
phthisis  prae  se  ferentis.  iEger  signis,  quae  phthi- 
sin  in  ultimis  ejus  gradibus  denotant,  vexatus  est ; 
ingruente  tamen  febre,  quam  rigor  vehemens  prae¬ 
cessit,  et  secuti  sunt  largi  sudores,  subito  revaluit. 
De  hoc  casu  ita  loquitur  Doctor  Bayle  :  “  This 
“  disorder,  which  exhibited  many  of  the  symptoms 
“  of  pulmonary  phthisis,  terminated  all  at  once 
“  after  three  months’  duration.  The  attack  was 
“  sudden :  the  terraination  was  a  true  crisis,  and 
“  could  not  be  attributed  to  any  medicine.  Af- 
“  ter  the  crisis,  neither  cough,  nor  oppression  of 
cc  the  breathing  remained.  The  resolution  of  a  tu- 
“  bercular  affection,  or  the  disappearance  oftran- 

(i  sparent  miliary  granulations,  would  not  have 
<c  been  in  this  way,  supposing  these  terminations 
“  could  have  taken  place  at  ali 

Casus  phthisis  pulmonalis,  qui  inter  convales¬ 
cendum  evenit,  considerandus  superest.  Mulieri, 
annos  viginti  septem  natae,  incidit,  quae  catamenia 
sex  lunas  proximas  non  demiserat,  et  catarrho 
praesertim  in  aestate  antea  obnoxia  fuerat.  Mor¬ 
bus  moleste,  et  raptim  respirando,  multo  vultus 
rubore,  et  pulsu  frequenti,  primo  denotatus  est. 
iEgra  difficiliter  spirare  post  sanguinem  detrac¬ 
tum,  et  tractationem  solitam  antiphlogisticam  ci¬ 
to  desiit ;  perstantibus  tamen  aliis  signis,  menses 
post  admissionem  duos,  suo  fato  succubuit.  2E- 
quum  est  memorare  vaporem  piceum  in  hoc  casu 
expertum  nihil  usus  attulisse. 

Unamquamque  affectionum  pulmonariarum  fe¬ 
bri  succedentium  generis  fuisse  inflammatorii,  tex¬ 
turas  pulmonum  omnes  aliquatenus  inflammatas, 
inflammationem  tuberculosam  in  suppurationem 
desinentem  morbum  sagpissime  peperisse,  has  affec¬ 
tiones  plerumque  inter  febricitandum  ortas,  et 
quamvis  casibus  duobus  ante  febrem  extiterint, 

tamen,  ea  grassante,  multum  esse  incensas,  ex  ra¬ 
tione  praecedente  constat.  Texturae  pulmonum 
variae  inflammationi  ante  febrem  raro  fuisse  pro¬ 
clives  videntur.  Inflammatio  membranarum  pec¬ 
toris,  febri  durante,  eveniens,  actionem  adauctam 
systema  hoc  tempore  permeasse  plane  ostendit. 
Haec  actio  adaucta,  membranas  versus  pectoris  de¬ 
rivata,  inflammationem  genuit.  Aliis  rebus  cir¬ 
cumstantibus,  inflammationem  in  cerebri  mem¬ 
branis,  aut  dysenteriam,  vel  hydropem,  membra¬ 
nas  versus  viscerum  abdominalium  derivata,  genu¬ 
isset  :  de  quo  plus  infra.  Paribus  inflammationis 
exemplis  inter  convalescendum  evenientibus,  pro¬ 
clivitas  ad  actionem  inflammatoriam  suscipien¬ 
dam,  febri  durante,  contracta  fuisset.  Haec,  si 
aeger  frigori  exponatur,  aut  non  temperet  diaetam, 
ad  agendum  vocaretur  ;  et  convalescentes  his  sem- 
per  obnoxii  sunt.  Pleraeque  affectiones  tubercu¬ 
losae  inter  febricitandum  evenerunt,  et  ad  mor¬ 
bum  propensio  fere  in  omnibus  antea  extiterat. 
Inflammatio  tuberculosa,  febri  durante,  eveniens, 
affectionem  inflammatoriam  systema  totum  per¬ 
vasisse  ostendit.  Tubercula  in  pulmonibus  ante 
febrem  extitisse  ex  signis  prioribus  facile  creda¬ 
tur.  Pebris  ideo  incitatio  hiec  non  formavit  ;  at 

causa  fuisse  praecipua,  cur  inflammarentur,  atque 
ita  fundamentum  morbi  subsequentis  posuisse  vi¬ 
detur.  Proclivitas  ad  actionem  inflammatoriam 
suscipiendam,  casu  unico  inflammationis  tubercu¬ 
losae  inter  convalescendum  contingentis,  per  febris 
decursum  comparata  esset. 

Quando  febris  saepenumero  systematis  actio¬ 
nem  auget,  quandoque  haec  actio  aucta  aliquod 
organum  versus  (praesertim  si  sit  ad  morbum  pro¬ 
clive)  derivata,  inflammationem  non  raro  gene¬ 
rat,  uti  hoc  modo  febris  depellendae,  (quantum 
occurrendi  saltem  pulmonariis  ejus  sequelis  inte- 
terest,)  qui  in  excitatione  coercenda,  et  propen¬ 
sione  ad  inflammationem  praevertenda,  maxime 
valet,  oportere  sequitur.  Regimen  antiphlogisti- 
cum  ad  haec  efficienda  percolendum  ;  at  ve  nae - 
sectio  remedia  omnia  superat.  Ex  sanguinis  de¬ 
tractione,  sine  reputando  morbi  aetatem,  aut  symp¬ 
tomatum  conditionem,  atrocia  equidem  conseque¬ 
rentur.  Cum  venaesectionem  igitur  laudem  usum 
ejus  sine  discrimine  non  volo.  Casibus  his  tan¬ 
tum,  in  quibus  sunt  aliquid  organum  versus  deri¬ 
vationes,  aeque  ac  incitationis  signa  generalis,  san¬ 
guinis  missionem  censeo  esse  justam.  His  cir¬ 
cumstantibus,  unciarum  paucarum  sanguinis  de- 

tractio  tempestiva  non  tantum  signa  maxime  ur¬ 
gentia  attenuet,  sed  derivationes  organicas  tam 
mature  avertendo,  quo  minus  morbus  postea  for¬ 
metur,  impediet.  Tussis,  aut  aliud  irritationis 
pulmonariae  signum, ubicunque  obstructionem  pul¬ 
monariam  suspicamur,  eveniens,  semper  minita¬ 
tur,  et,  ni  cito  opprimatur,  fundamentum  noxag  ir¬ 
remediabilis  locet.  Periculum  hoc  casu  ex  pro¬ 
babilitate  tubercula  inflammanda  iri,  et  suppura¬ 
tura,  oritur.  Ut  inflammatio  haec,  et  suppuratio 
sequens  impediantur,  strenue  agendum.  ^Eger 
sanguinis  missione  exitio  praecipue  eripiendus. 
Medici  sapientis  erit,  ubi  signa  irritationis  pulmo¬ 
nariae  gradibus  febris  provectis  eveniunt,  et  multa 
debilitate  generali  complicantur,  secum  probe  re¬ 
putare,  an  sinat  affectionem  pectoris  invictam  ma¬ 
nere,  an  eam  summovere  pretio  vires  debellandi, 
et  convalescentiam  morandi,  nitatur. 


DE  SEQUELIS  HYDROPICIS. 

Ex  casibus  nonadecim  hydropis  unus  ante  fe¬ 
brem  extiterat ;  duo  inter  febricitandum,  et  sex- 

decim  inter  convalescendum  evenerunt.  Ascites 
in  quinque  ita  laborantes,  in  unum  hydrocepha- 
lus  acutus,  in  alterum  hydrops  pericardii,  in  ter¬ 
tium  hydrothorax,  in  quartam  anasarca  universa¬ 
lis,  et  in  decem  pedum  atque  crurum  oedema  in¬ 
ciderunt.  CEdema  crurum,  aut  anasarca  univer¬ 
salis  affectionibus  asciticis  ferme  adfuit. 

Puer  mutus,  annum  decimum  agens,  qui  pau¬ 
cos  tantum  dies  ab  impetu  febris  quinto  convalu¬ 
erat,  hydrocephalo  acuto  corripiebatur.  Febris 
superior  caput  et  pectus  praecipue  tenuisse  vide¬ 
tur.  Nonnullos  dies  antequam  admissus  est  li¬ 
quidum  subviride  evomuit.  Ex  saevo  convulsio¬ 
num  incursu,  stupore  summo  cum  in  Nosoco¬ 
mium  reciperetur,  obsessus,  die  altero  obiit.  Vo¬ 
lumina  cerebri,  cadavere  aperto,  plana  ;  pia  mater 
sana  apparuerunt ;  at,  secta  medulla  cerebri,  plu¬ 
rima  puncta  rubra,  ex  quibus  compressis  sanguis 
stillabat,  sese  ostenderunt.  Corpus  callosum  alte 
sublatum  est,  et  ventriculi  ambo  circiter  duas  un¬ 
cias  liquidi  tenebant.  Pulmo  uterque  quaqua- 
versum  adhaerebat ;  dexter  leviter  tuberculosus 
fuit,  dum  pleura  sinistri  magnopere  densata  nu¬ 
merum  vasculorum  auctum  habuit.  Glandulae 
lymphaticae  in  mediastino  posteriori,  et  prope  pul- 

monis  utriusque  radicem,  multum  amplificatas  e- 
rant,  candidae,  et  interne  ulceratae.  Prolationes 
laxae  et  cellulosae  superficiem  membranae  jecoris 
serosae  obtegebant.  Aures  hujusce  pueri,  utpote 
ex  ortu  muti,  operae  pretium  visum  est  perscru¬ 
tari.  Dextra  perfecte  sana,  canalibus  semicircu¬ 
laribus  in  sinistra  vitium  fuit,  utrumque  foramen 
unicum  in  vestibulum  habuisse,  et  per  aliquod 
spatium  iter  solitum  permeantem  paulatim  minu¬ 
tum  esse,  et  tandem  in  puncto  finitum. 

Membranas  cavorum  variorum  serosas  in  actio¬ 
nem  inflammatoriam  cecidisse,  cum  ex  signis,  tum 
ex  indiciis  post  mortem  exhibitis,  patuit.  Lym- 
pha  effusa  et  adhaesiones  inflammationem  in  pec¬ 
tore  et  abdomine  absolverunt.  Effusio  seri  in 
cerebro,  quo  adhaesiones  et  lymphae  effusiones 
raro  accidunt  *,  ex  actione  inflammatoria  praee- 
unte  provenisse  videtur.  Effusioni  huic,  atque 
actioni  cerebri  auctae,  attribuendae  sunt  vomitio 
et  convulsiones.  Vinculum  inter  morbum  hepa¬ 
ticum  et  cephalicum,  scribentibus  de  hydrocepha- 
lo  saepissime  notatum,  in  hoc  casu  observationem 
meretur.  Quando  structura  organica  unius  tan- 


•  Morbid  Anatomy,  by  M.  Baillie,  M.  D.  p.  448*9. 

tum  auris  vitiosa  fuit,  dum  altera  sana  apparuit, 
surditatem  ex  aliqua  mutatione  non  sensibus  no¬ 
tabili  in  nervi  auditorii  structura,  aut  functione, 
pependisse,  verisimile  est. 

Puer,  qui  ex  hydrope  pericardii  laborabat,  annos 
duodecim  natus  erat.  Ab  impetu  quinto  febris 
convalescens  frigori  exponebatur,  statimque  tussi 
brevi,  adjuncto  pectoris  dolore,  corripiebatur. 
Respiratio  festinata,  aliquando  sonora,  interdum- 
que  quasi  dolore  interrupta  fuit.  Cor  violenter 
palpitabat,  pu'susque  sibi  non  constantes,  ab  mi- 
cationibus  in  sexagesima  parte  horae  centum  et 
quadraginta  usque  ad  centum  et  septuaginta  va¬ 
riabant.  Functiones,  quamvis  plurimum  turbatae 
sint,  in  crure  sinistro  quod  turgidulum  erat,  et  in 
pectore  cum  tussiret,  dolorem,  tantum  conquere¬ 
batur.  Propter  haec  tartarum  ferri,  ( Pharmaco - 
pceice  Dubliniensis,J  et  scilla  cum  pilula  hydrar- 
gyri  et  opio  conjuncta,  adhibebantur.  Pectori 
admovebatur  vesicatorium.  Morbo  tamen  per¬ 
stante,  facies  tumet  ;  comparet  in  abdomine  fluc¬ 
tuatio,  et  cerebri  oppressi  symptomata  morti  cito 
sequenti  praecurrunt.  Cadavere  aperto,  serum  in 
omnibus  cavis  repertum :  scilicet,  unciae  sex  sub 
tunica  arachnoidea  5  in  pericardio  quatuor  )  con- 

gius  in  abdomine  :  duae  maculae  albae  in  cordis  su¬ 
perficie  notabantur.  Peritonaeum  supra  solitum 
candidum,  spissatum,  et  opacum  fuit,  tunicis  in¬ 
testinorum  densatis.  Ex  hujusce  affectionis  sig¬ 
nis,  potius  quam  ex  indiciis  post  mortem  exhibi¬ 
tis,  ut  crederem  hunc  casum  fuisse  hydropis  pe¬ 
ricardii  inductus  sum.  Maculae  supra  cordis  su¬ 
perficiem  albae,  aeque  ac  peritonaei  densatio  et  o- 
pacitas,  has  partes  antea  inflammatas  esse,  unde 
oriebatur  seri  effusio,  probabile  reddunt.  Faciei 
oedema,  utpote  cordis  morbidi  comes  ferme  assi¬ 
duus,  notationis  dignissimum  videtur  *. 

Viro,  annum  vigesimum  sextum  degenti,  et  a  fe¬ 
bre  paucos  dies  absoluto,  qua  perstante,  pedes  at¬ 
que  crura  tumuerant,  incidit  hydrothorax.  Tussi 
difficili,  dyspnoea  atroci,  et  pectoris  oppressione 
post  febrem  correptus,  abdomen  tensum,  turgidu¬ 
lum,  atque  cum  premeretur  tenerum,  habuit.  Di¬ 
arrhoea  dies  nonnullos  priusquam  abdomen  intu¬ 
muerat  instans,  ascite  apparente,  sese  multum  re¬ 
mittebat.  Signa  remediis  exscreationem  et  uri¬ 
nam  cientibus,  hirudinibus  epigastrio  admotis,  at- 


*  Clinical  Report  on  Dropsies,  by  J.  Crampton,  M.D. — Tran- 
sactions  College  of  Physicians  in  Ireland. 

que  alvum  rite  solvendo,  paulatim  imminuta,  tan* 
dem  leni  crurum  oedemate  excepto,  evanuerunt. 

Hunc  morbum  hydrothoracem  dicendo  pectus 
solum  tentatum  esse  non  volo  ;  nam  membranam 
abdominis  serosam,  et  universalem  texturam  cel¬ 
lularem  implicitas,  atque  ex  abdominis  tensione, 
et  cum  premeretur  dolore,  inflammatoriam  fuisse 
ejus  affectionem,  constat.  Diarrhoea,  quippe  quae, 
ascite  superveniente,  quam  maxime  minueretur, 
morbi  membranis  mucosis  et  serosis  per  vices  suc¬ 
cedentis  exemplum  praebet  #.  Hoc  notatu  dig¬ 
nissimum  a  Doctore  Cheyne  monitus,  primum 
observavi,  sed  occasiones  multae  frequentiam  ejus 
animadvertendi  mihi  postea  contigerunt. 

Anasarca  generalis  puellam  in  anno  aetatis  duo¬ 
decimo,  duas  post  febrem  victam  hebdomadas,  pe¬ 
tiit.  Admissae  in  Nosocomium,  dies,  post  aegri¬ 
tudinem  ineuntem,  quatuordecim,  abdomen  ejus 
tumore  tenso,  resultante,  doloremque  tactu  affe¬ 
rente,  ex  quo  percusso  sensus  fluctuandi  obscurus 
oriebatur,  occupatum  est.  CEdema  pedes  pri¬ 
mum,  deinceps  crura,  abdomen,  et  faciem,  quae 

*  Dr  Cheyne  on  Fever.  Dublin  Hospital  Reports,  vol.  i, 
p.  35.  Case  of  Dropsy,  &c.  by  E.  Percival,  M.  B.  Dublin 
Hospital  Reports. 

adeo  turgebat,  ut  palpebrae  amborum  oculorum 
ferme  clauderentur,  obsedit.  Urina,  non  ardore 
coagulanda,  in  quantitate  naturali  effluxit. 

JEgra,  functionibus  vix  turbatis,  non  in  aliqua 
parte  dolorem  conquerebatur.  Hirudines  epigas¬ 
trio  admotae ;  et  catharticum  salinum,  pro  re  na¬ 
ta  repetendum,  praecipiebatur.  Tumore  hac  trac¬ 
tatione  minime  reducto,  dolorem  in  hypochondrio 
sinistro,  auctum  premendo,  conqueri  incepit ;  flu¬ 
idum  subviride  saepe  evomebat,  interdumque  san¬ 
guinem  cum  alvi  levationibus  demittebat.  Ob 
haec  pilula  hydrargyri  cum  pulvere  ipecacuanhse 
composito  adhibebatur.  Dejectiones  alvi  ad  na¬ 
turae  normam  oleo  ricini  redigebantur,  fricabatur- 
que  unguento  antimonii  tartratis  bis  indies  abdo¬ 
men.  Tumore  brevi  subsidente,  parum  abfuit, 
quin  convalesceret,  cum  morbus  sine  ulla  causa 
evidente  subito  redit,  mortem  die  quinto  allatu¬ 
rus.  Post  morbum  regressum,  lateris  sinistri,  et 
epigastrii  ex  pressu  dolorem,  magno  omnium  tu¬ 
morum  incremento  comitatum,  conquesta  est. 

Secto  cadavere,  effusio  levis  sub  arachnoide,  et 
in  cerebri  ventriculis  ;  fluidum  in  thoracis  cavis 
reperiebatur.  Pulmones,  ob  sanguinem  conges¬ 
tum  inusitate  stabiles  atque  fusci,  adhaerebant. 

Membrana  stomachi  mucosa,  qum  maculis  nota¬ 
batur,  atque  intestinorum  parvorum,  augmenta  in 
vasculorum  numero  exhibebat. 

Nihil  certum  in  hoc  casu  de  morbi  sede,  aut 
mortis  causa,  afferre  possum.  Membrana?  tamen 
mucosas  et  serosas  multum  esse  implicitae  viden¬ 
tur.  Epigastrii  tensio,  et  ex  pressu  dolor,  aeque 
ac  fluctuatio  vix  sensilis  in  abdomine,  morbi  sub 
initium  percepta,  ut  credam  peritonaeum  actione 
inflammatoria  aliquatenus  occupatum,  atque  effu¬ 
sionem  in  cavum  ejus  ex  hac  natam  esse,  perdu¬ 
cunt.  Ex  lateris  dolore,  et  adhaesione  post  mor¬ 
tem  visa,  pleuras  inflammatas  esse  liquet.  Vomi¬ 
tio  et  dejectiones  alvi  sanguinem  intime  connexae 
fuisse  cum  numero  vasculorum  in  stomachi  et  in¬ 
testinorum  membranis  mucosis  aucto  videntur. 

Ex  quinque  ascite  laborantibus  unus  ante  fe¬ 
brem,  unus  inter  febricitandum,  et  tres  convales¬ 
centes  in  hunc  morbum  inciderunt.  De  casu  pri¬ 
mo,  affectionem  hydropicam,  febri  durante,  neque 
auctam,  neque  minutam  esse,  et  post  sanguinem 
bis  detractum  paulatim  subsedisse,  pilula  hydrar- 
gyri  cum  scilla  et  jalapa  exhibita,  bolo  etiam  ca- 
lomelanos  aliquando  interposito,  satis  sit  dicere. 

Sanguis,  priusquam  aeger  ex  conclavi  in  usum  fe¬ 
bricitantium  seposito  amoveretur,  missus  erat. 

Mulier,  vigesimum  tertium  annum  agens,  cui 
menses  annos  quatuor  non  fuerant,  dum  febrici¬ 
taret  ascite  tentabatur.  Die  quarto  post  invasio¬ 
nem  febris  tertiam  oedema  dolorem  afferens  in 
pedibus  ambobus  notatum,  quod  crura  versus 
iter  suum  velociter  tetendit.  Abdomen  die  se¬ 
quenti  intumuit  atque  doluit.  Aliquid  de  tumo¬ 
re,  qui  die  octavo  multum  minutus  erat,  cum  in 
Nosocomium  reciperetur  perstitit.  Fluctuatio 
quoque  in  abdomine  percutendo  percepta  fuit. 
Urina,  quantum  sufficit  naturae,  effluxit,  et  ex  ar¬ 
dore  coagulabatur.  His  conjungebatur  diarrhoea, 
cui  ex  intestinis  haemorrhagia  post  septimanam 
succedebat ;  haec  dies  tantum  duos  mansit.  Die 
post  admissionem  octavo  tumor  abdominalis  subi¬ 
to  crescebat.  Regio  umbilicalis,  femora,  et  crura 
pressurae  impatientia  erant ;  atque  diarrhoea  cum 
oppressione,  dyspnoea,  tussi,  et  dolore  pectoris 
sociata  rediit.  Postquam  aegra  in  pulmonibus 
dies  tres  laboraverat,  abdominis  ex  pressu  dolor, 
tussi  et  oppressione  multum  levatis,  subito  subsi- 
debat.  Dolores  tamen  femorum  et  crurum  in- 

gravescebant  ;  et  paroxysmi  atroces  dyspnoeae,  vi¬ 
ribus  deficientibus,  nonnunquam  contingebant. 
Dies  ab  admissione  duodecimus  aerumnis  et  vitae 
finem  imposuit.  Hirudines  abdomini  admotae. 
Sanguinis  missiones  modicae  praecipiebantur,  et  ca¬ 
lo  mei  as  cum  opio  conjunctum. 

Cadavere  aperto,  multum  liquidi  in  abdomine ; 
parum  in  cerebri  ventriculis  reperiebatur.  Pul¬ 
mones  ambo  undique  adhaerebant.  Pleura  costa¬ 
lis  spissata  et  opaca,  aeque  ac  in  plurimis  locis 
pleura  pulmonalis,  in  numero  vasorum  magnum 
augmentum  receperat.  Multum  sanguinis  floridi 
in  inferiore  parte  pulmonis  utriusque  congestum. 
Jecur,  membrana  id  ambiente  maculas  opacas  ex¬ 
hibente,  amplificatum  et  induratum  est.  Inflam¬ 
matoriam  fuisse  hanc  affectionem,  cum  ex  signis, 
tum  ex  sectione  cadaveris,  patere  puto  ;  nam  ab¬ 
dominis  ex  pressu  dolor,  effusio  in  cavum  ejus,  et 
maculae  in  jecoris  superficie  opacae,  actionem  va¬ 
sorum  peritonaei  auctam  indicare  videntur.  Tus¬ 
sis,  et  pectoris  dolor,  aeque  ac  densatio,  adhaesio, 
et  numerus  vasorum  in  pleuris  auctus,  thoracem 
inflammatum  esse  evincunt.  Urina  coagulata, 
quod  Doctor  Blackall  hydropis  inflammatorii 


ANNI  1818  SEQUELIS. 


35 


diagnosin  esse  putat  *,  nonnullis  cur  existimarent 
effusionem  ex  inflammatione,  aut  saltem  ex  actione 
vasorum  membranae  seros®  aucta  provenisse,  satis 
rationis  praeberet. 

An  crurum  oedema  molestum,  symptoma  tam 
excrucians,  ex  actione  vasorum  texturae  cellulo¬ 
sae  aucta,  ei,  quae  in  membranis  serosis  eveniebat, 
simili,  non  pependerit,  quaerere  operae  pretium 
esset.  Jecur  amplificatum  affectioni  huic  parum 
contulisse,  ex  ascite  tam  subito  apparente,  censeo. 
Casus  ascitis  tres,  qui  inter  convalescendum  con¬ 
tigerunt,  subito  incipiebant,  et  utrique  adfuit  epi¬ 
gastrii  ex  pressu  dolor. 

Casu  primo  affectio,  anasarca  generali  stipante, 
in  mulierem,  annos  triginta  natam,  quae  per  ali¬ 
quod  tempus  catamenia  non  demiserat,  impetum 
fecit.  In  initio  tussis  lenis,  et,  morbo  progredi- 
ente,  signa  inflammationem  pectoris  indicantia 
sese  ostenderunt.  Urina,  primo  in  quantitate  na¬ 
turali  reddita,  ex  ardore  coagulata  est.  Postea 
quantitas  ejus  minuebatur.  iEgra,  posteaquam 
menses  duos  in  Nosocomio  manserat,  perfecte  re- 


*  Observations  on  the  Nature  and  Cure  of  Dropsies,  by  J. 
Blackall,  M.  D.  p.  266,  27 5. 

stituebatur.  Remedia  plurima  varieque  eam  af¬ 
ficientia  adhibebantur,  ideoque  sanatio  nulli  par¬ 
ticulariter  attribui  potest.  Primo  tamen  tumores, 
dum  usurparentur  scilla  et  elaterium,  subsede- 
runt.  Vesicatorium  epigastrio  admovebatur,  et 
abdomen,  ut  minueretur  actio  vasorum  peritonaei 
aucta,  ex  qua  effusio  hydropica  praecipue  pepen¬ 
disse  putabatur,  unguento  antimonii  tartratis  illi¬ 
nebatur. 

Casu  secundo  mulier  in  anno  aetatis  quadrage¬ 
simo,  quae  catamenia  in  annum  proximum  non 
demiserat,  ascite  cum  pedum  et  crurum  oedemate 
conjuncto  tentata  est.  Urina,  non  ardore  coagu¬ 
landa,  effluxit  in  quantitate  naturali. 

Tumores,  remediis  variis  adhibitis,  iis,  quae  in 
exemplo  praecedente  praecipiebantur,  similibus, 
paulatim  subsederunt ;  at  cum  aegra  ex  Nosoco¬ 
mio  dimitteretur  non  in  toto  evanuerant.  Hiru¬ 
dines  et  vesicatoria  epigastrio  admovebantur,  at¬ 
que  unguentum  antimonii  tartratis,  ut  in  casu 
priore,  ad  actionem  similem  inflammatoriam  va¬ 
sorum  peritonaei  reducendam,  usurpatum  est  *. 


*  Clinical  Report  on  Dropsies,  by  J.  Crampton,  M.  D. 
Transactions  College  of  Physicians  in  Ireland,  p.  261,  271. 

Abdomen  inter  aegrotandum  non  semel  resedit, 
iterumque  paucis  diebus  subito  intumuit. 

Affectio,  quae  consideranda  superest,  puero,  an¬ 
nos  septendecim  nato,  accidit,  qui  ex  magni  ulce¬ 
ris  insalubris  super  sacrum  irritatione  hecticus 
erat  cum  in  Nosocomium  recipiebatur.  Commo¬ 
ratus  septimanas  tres  impetum  pulmonarium  sus¬ 
tinuit,  qui  detractioni  sanguinis  topicae,  lichenis 
islandici  decocto,  et  caeteris  cedebat.  Inde,  sa¬ 
nitate  promota,  ulcus  super  dorsum  sanatum  ;  at, 
valetudine  in  pejus  ruente,  cito  aperiebatur.  Sub 
hoc  tempus  tussis  redibat,  et  magnum  ex  epigas¬ 
trio  presso  dolorem,  cujus  vestigiis  institit  ascites, 
conquerebatur.  Paucos  ante  mortem  dies,  quasi 
haemorrhagia  defatigatus,  miris  modis  palluit,  li¬ 
rina,  valde  rubra  et  parca,  ex  ardore  non  coagu¬ 
labatur. 

Praecipue  adhibebantur  in  initio  tonica,  et,  su¬ 
perveniente  ascite,  sanguinis  detractio  modica  5 
denique,  plurima  antihydropica,  qualia,  scilla,  ca- 
lomelas,  jalapa,  elaterium,  gambogia. 

Abdominis  paracentesi,  cum  morbus  ad  stadium 
ultimum  festinaret,  celebrata,  fluidum  ad  congium 
et  semissem  eductum  est.  Septimo  abhinc  die 
abdomen  seque  ac  antea  intumebat. 

Effusio  levis  super  cerebri  superficiem,  et  in  ven¬ 
triculis,  cadavere  aperto,  reperiebatur ;  sanguinis 
placenta  tenuis  arachnoidi  interne  incubuit.  Pul¬ 
mo  dexter  quaquaversum  adhaerebat,  dum  sinis¬ 
ter,  aliquanto  minutus,  pleuris  ejus  asperis,  opacis, 
et  densatis,  arcte  pericardio  necteretur.  Cavum 
pectoris  sinistrum  fluidi  uncias  sexdecim,  abdo¬ 
men  congios  liquidi  sanguinei  duos,  et  duo  mag¬ 
na  sanguinis  coagula  tenuit.  Haec  in  utroque  la¬ 
tere,  pro  colo,  et  parietum  atque  intestinorum  pe¬ 
ritoneo  adhaerentia,  jacuere.  Peritonseum  densa¬ 
tum,  atque  in  locis  nonnullis  opacum,  tuberculis 
parvis  confertum  est,  quorum  multa  ulcerata  et 
mollia  erant,  et  ima  parte  quoad  numerum  vaso¬ 
rum  aucta  videbantur.  Cum  his  etiam  coagula 
parva  sanguinis  jungebantur.  Nonnullis  horum 
ruptis  attribuendam  esse  magnam  sanguinis  quan¬ 
titatem  in  cavum  abdominis  effusam  verisimile  est. 
Intestina  densata  erant  et  mollia.  Colon,  duo¬ 
denum,  vesica  fellea,  et  finis  stomachi  pylorica  in 
massam  unam  concrescebant.  Jecus  durum  et 
firmum  erat.  In  hoc  casu  pectoris  atque  abdomi¬ 
nis  membranas  inflammatione  obsidebantur ;  et 
effusionem  hydropicam  in  hoc,  seque  ac  in  pluri¬ 
mis  antea  memoratis  exemplis,  ex  actione  vasorum 

pseritonei  aucta  pependisse,  putare  proclivis  sum. 
Amplificatio  jecoris  ascitem  tam  subito  exortum 
produxisse  non  potuit.  Sanguis  in  abdomen  ef¬ 
fusus,  cur  aeger  ante  mortem  tam  dealbatus  sit, 
causam  explicat. 

Ex  decem  crurum  oedemate  laborantibus  unus, 
febri  durante,  et  novem  convalescentes  in  hunc 
morbum  inciderunt.  Septem  in  casibus  urina, 
teste  calore,  non  coagulata  est.  In  plurimis  quan¬ 
titas  naturalis  effluxit.  Unus  diarrhoea  affectus 
erat,  et  ab  ea  multum  fatigatus.  Vexatis  hoc 
crurum  oedemate  non  semel,  cum  febris  obtinuis¬ 
set,  sanguis  detractus  erat :  at  de  his  casibus  tan¬ 
tum,  qui  ob  oculos  meos  obvenerunt,  loquor  ; 
nam  Doctor  Cheyne,  cujus  testimonium  hic,  et 
in  omni  cum  praxi  conjuncto  fidei  dignissimum 
est,  se,  hos  aegros,  qui  febricitantes  sanguinem 
non  amiserant,  oedemate  crurum  postea  correp¬ 
tos,  saepissime  vidisse,  affirmat.  Hoc,  eo,  quod 
nonnulli  crurum  oedema  viribus  sanguine  antea 
detracto  imminutis  praecipue  attribuendum  pu¬ 
tant,  memorare  magis  inducor.  Hic  morbus  nul¬ 
li  hydropis  speciei  aliae  conjunctus,  semper  mitis 
fuit,  atque  facilis  victu.  Supertartras  potassae  cum 
jalapa,  scilla,  pilula  hydrargyri,  et  gambogia,  prae- 

cipue,  et  nunquam  non  bono  eventu,  adhibeba¬ 
tur.  Casibus  paucis  fascias  crura  circumvolventes, 
et  fricationes  utiles  videbantur ;  at  raro  vinum, 
aut  aliud  stimulans  praebere,  ne  vires  deficiant, 
necesse  erat. 

In  hoc  loco  formam  morbi  singularem,  quae, 
quia  febrem  aliquando  sequitur,  studium  maxime 
meretur,  non  in  mente  fuit  praeterire.  Haec  affec¬ 
tio  phlegmatiam  dolentem  puerperarum  multimo¬ 
dis  referebat ;  at  in  hoc  interfuit,  quod  tam  saepe 
in  maribus,  quam  in  foeminis  occurrebat,  et  in  his 
ex  graviditate  non  pendebat.  Tumore  dolentis- 
simo,  tactus  impatiente,  tenso,  nitente,  resultante, 
cuti  concolore,  denotabatur.  Hic  in  parte  pedis 
superiore  oriens  crus  versus  et  femur  iter  suum 
cito  tetendit.  Inguinis  regio  plerumque  plena, 
atque  tactui  tenera,  turgebat  ;  dum  membrum 
implicitum  plus  quam  alterum  caluit.  Febris, 
membro  magnopere  calefacto  et  tenso,  ubique 
adfuit,  quae  plerumque  non  nisi  scalpello  cedebat. 
Regio  hypogastrica,  aut  lumbaris,  ut  in  phlegma- 
tia  dolente  puerperarum,  nunquam  intumebat. 
Antiphlogistica  in  hac  affectione  tractanda  prae¬ 
cipue  adhibebantur.  Membri  tumor  atque  ten¬ 
sio,  hirudinibus  inguini  admotis,  saepe  reduceban 

tur,  et  morbus  lenibus  catharticis,  diaphoreticis, 
summaque  quiete  expulsus,  paulatim  recedebat. 
Casu  uno  dolor  et  irritatio  generalis  adeo  ingra¬ 
vescebant,  ut  diaphoreticis  opiata  conjungere  ne- 
cesse  esset. 

Quando  membrum  post  mortem  perscrutari 
nunquam  mihi  fuit  occasio,  de  natura  affectionis, 
ex  qua  pependit  oedema,  nequid  certum  afferre 
possum.  Ex  signis  tamen  videtur,  augmentum 
actionis  magnum,  quod  effusio  in  texturam  cellu¬ 
larem  sequebatur,  in  vasis  membri  evenisse  ;  at  ef¬ 
fusionem  hydropicam  ex  actione  vasorum  mem¬ 
branae  serosae  aucta  saepenumero  pendere  supra 
demonstratum.  Membrana  serosa,  secundum  Bi- 
chat,  spissata  textura  cellularis  est  #  ;  et  similia  ex 
similibus  affectionibus  in  locis  paribus  ortura  ana¬ 
logia  colligeremus.  Inguinis  tumor  et  teneritas, 
aliquam  in  systemate  lymphatico  affectionem, 
quam  phlegmatiae  dolentis  praecipuam  esse  cau¬ 
sam  Dominus  White  putat,  indicare  videntur  f. 
Attamen  Doctor  Hull  phlegmatiam  dolentem  ex 
texturae  membri  cellulosae  inflammatione  maxime 


*  Traite  des  Membranes,  p.90. 
f  White  on  Phlegmatia  Dolens. 

oriri  affirmat*.  Haec  ergo  inflammatio,  cum  glan¬ 
dibus  inguinis  communicata,  cur  orirentur  ejus 
plenitudo  et  teneritas,  satis  rationis  praeberet.  In¬ 
guinis  affectionem,  ex  eo,  quod  hirudines  sum- 
moverunt,  inflammatoriam  fuisse  patet. 

Affectiones  hydropicas,  quae  locum  febris  oc¬ 
cupaverant,  inter  convalescendum  plerumque  in¬ 
cepisse,  et  quandocunque  effusio  in  cavum  ullius 
momenti  fieret,  actionem  aliquatenus  adauctam 
in  membrana  hocce  cavum  ambiente  eam  praeci¬ 
pue  peperisse,  ex  iis,  quae  antea  memoravi,  con¬ 
stat.  Causa  morbi,  cum  effusio  in  texturam  cel¬ 
lularem,  crurum  oedema  tantum  inducens,  fieret, 
potius  incerta  est.  Obstructio  pulmonaria,  cur 
affectio  hydropica  nasceretur,  tametsi  non  praeci¬ 
pua,  at  certe  e  causis  fuisse  videtur.  Obstructio 
in  visceribus  abdominalibus  ex  scirrho,  aut  con¬ 
gestione  orta,  etsi  saepissime  hydropem  parit,  ca¬ 
sibus  praecedentibus  non  tantum  morbum  non  ge¬ 
nuit,  sed  etiam  non  comparuit. 

Urinam  ardore  aliquando  coagulatam,  crebrius 
non,  ex  ratione  praecedente  quoque  patet.  Signa 
inflammatoria  casibus,  in  quibus  urina  coagulata 


*  Hull  on  Phlegmatia  Dolens,  p.  213. 

est,  et  interdum  aliis  extiterant.  Hoc  igitur,  et 
Doctoris  Blackall  judicium,  qui  urinam  in  hy¬ 
drope  inflammatorio  quantitatem  albuminis  ar¬ 
dore  coagulandi  plerumque  tenere  affirmat,  toto 
coelo  inter  se  discrepant. 

Signa  actionis  auctae,  vel  in  thoracis,  vel  abdo¬ 
minis  cavo,  cum  effusio  in  haec  facta  sit,  febri  du¬ 
rante,  plerumque  sese  ostenderant.  Pars  semel  in¬ 
flammata,  si  causae  stimulanti  postea  exponatur, 
flammam  cito  iterum  corripiet ;  similiterque  ac¬ 
tionem  adauctam,  quae  in  membranis  thoracis 
et  abdominis  serosis  eveniebat,  has,  ad  eundem 
morbum,  eadem  causa  iterum  applicata,  susci¬ 
piendum,  pronas  fecisse,  censeo.  Portasse  quae¬ 
ratur,  quando  augmentum  actionis  tantum  inter 
febrem,  quantum  inter  convalescentiam,  saepe  fuis¬ 
set,  cur  effusio  in  uno,  quam  in  altero  casu  rarius 
sequeretur.  Ut  huic  respondeatur,  incitationem 
habitus  generalem,  febrem,  in  qua  sunt  aliquam 
partem  versus  derivationes,  plerumque  sequi,  in 
mentem  revocandum.  Haec  incitatio  topicae  af¬ 
fectionis  violentiae  saepe  respondet,  et  systema  pro 
ambarum  intentione  crisi  morbum  solvere  nitetur. 
Perspiratio  larga’  atque  universa,  modorum  va¬ 
riorum,  quibus  crisis  eveniat,  frequentissimus,  et, 

quocunque  febris  generalis  cum  derivationibus 
aliquam  partem  versus  connectitur,  longe  effica- 
cissimus  est.  Expectoratio  libera  atque  abun¬ 
dans,  pectore  affecto,  aut  diarrhoea  superveniens, 
si  viscera  abdominalia  ex  inflammatione  laborent, 
morbum  crebro  summovebit.  Ita  affectio,  febri 
durante,  ad  finem  absque  effusione  perveniat ;  at 
inter  convalescendum,  quamvis  actio  in  membra¬ 
nis  serosis  augeatur,  incitatio  tamen  generalis 
eam  in  aliqua  parte  obtinentem  minime  comita¬ 
tur,  ideoque  systema  totum  ad  morbum  ejicien¬ 
dum  vires  suas  non  convocat.  Morbus,  limitibus 
suis  circumscriptis,  aut  omnino  desinit,  aut  exha¬ 
latione  ex  membranae  superficie  aucta  partim  re¬ 
solvitur. 

Constat  ergo,  actionis  in  membranis,  febri  du¬ 
rante,  augmentum,  semper  minitari,  et  tractatione, 
strenua,  ut  submoveatur,  opus  esse.  Remedia 
prompta  et  valida,  in  initio  hujusce  affectionis 
adhibita,  non  tantum  proxima,  sed  etiam  remota 
consequentia  praevenient;  et  effusio  hydropica,  ut- 
pote  frequentissime  eveniens,  maxime  timeri  de¬ 
bet.  Sanguinis  detractio,  vel  generalis,  vel  topi- 
ca,  ad  actionem  hanc  reducendam  maxime  va¬ 
let;  at  quantitas,  aut  iterum  detrahendi  necessi- 

tas  pro  circumstantibus  solum  decernatur.  Re¬ 
cordandum,  tamen,  quod,  si  nimis  sanguinis  ex¬ 
hauriatur,  vires  fortasse  deficiant,  et  morbi,  qui  ex 
debilitate  pendent,  sequantur. 

An  huic  causas  crurum  oedema  in  nonnullis  ca¬ 
sibus  praecedentibus  attribui  possit  dubium  est ; 
tamen  oedema  crurum,  periculo  magno  affectio¬ 
nes  casteras  comitante,  semper  mite  fuit,  atque  fa¬ 
cile  submotu. 


DE  SEQUELIS  RHEUMATICIS. 

Ex  octodecim  rheumatismo  vexatis  octo  febrici- 

* 

tantes,  et  decem  convalescentes  in  hunc  morbum 
inciderunt. 

Affectiones  casibus  undecim  generales  fuere, 
atque  in  his  articuli  majores  maxime  fuisse  impli¬ 
citi  videntur.  Caeteras,  duabus,  de  quibus  nunc 
dicam,  demptis,  in  coxendice  sola  obtinuerunt. 

Affectio,  de  qua  primo  dicemus,  hominem  in 
anno  astatis  trigesimo  sexto,  sex  dies  convalescen¬ 
tem,  corripuit,  et  dorsi  dolore  gravi,  ad  spinas 

duas  partes  relato,  quarum  altera  loco  vertebrae 
dorsalis  septimae,  altera  loco  primae  lumbaris  re¬ 
spondebat,  denotata  est.  Motus,  pressura  ex¬ 
terna,  etiamque  inspiratio  plena  hunc  dolorem 
augebant ;  praeterea  aeger,  cum  sese  vertere  in 
lecto  conaretur,  dolorem  in  regionibus  dextris  hy¬ 
pochondriacis  et  epigastricis  sensit,  qui  quoque 
pressu  et  inspiratione  plena  ingravescebat.  Cor¬ 
pus  maculas  quam  plurimas,  cupro  colorem  simi¬ 
les,  exhibuit ;  et  aegrum  sex  annos  antea  ex  syphi¬ 
lide  laboravisse  compertum  est.  Quando  natura 
affectionis  hujusce  potius  venerea  videbatur,  gra¬ 
na  quinque  pilulae  hydrargyri  nocte,  et  catharti- 
cum  amarum  aliquando  mane  exhibebantur.  Do¬ 
lores,  gingivis  affectis,  minuebantur ;  at  morbus, 
nonnisi  post  febris  impetum  levem,  quam  vertigo 
praecessit,  et  secuti  sunt  dolores  generales,  omni¬ 
no  evanuit.  Latus  pectoris  sinistrum  inter  aegro¬ 
tandum  dolore,  quem  neque  pressura,  neque  in¬ 
spiratio  plena  auxit,  afficiebatur.  Hic  et  tussis 
eum  comitans  vesicatorio  submovebantur.  Ma¬ 
culae,  cur  affectionem  veneream  putarem,  causa 
praecipua  fuere.  An  dolor  dorsi  rheumaticus,  aut 
syphiliticus  fuisset,  aliis  dijudicare  relinquam  ;  at 
rheumatismum  in  aliqua  parte  obtinentem  febris 

impetu  generali  eradicatum  fuisse  potius  est  insig¬ 
ne.  Hippocratem,  naturae  ministrum  et  inter- 
pretem,  minime  latebat  vis,  quae  ad  morbum  alium 
solvendum  aliquando  febri  est,  cum  dicit :  “  'Y-ro 
“  ffTrcMTfjbov  ’ ri  reravov  Ivoy^ov^vco  wvQzros  Iftiyzvofizvog} 
te  Kvsi  ro  vov<rri[jjM  #.5> 

Affectio,  quam  proximam  notabo,  hominem, 
quem  tum  capitis,  tum  dolores  generales,  et  sto¬ 
machi  aegritudo  inter  febricitandum  anxerant,  an¬ 
no  aetatis  trigesimo  cepit,  atque  brachii  sinistri 
dolorem,  ab  humero  usque  ad  cubitum  tenden¬ 
tem,  manusque  sinistrae  paralysin,  indicia  habuit 
Brachii  dolor  crisi  sudoribus  factae  institit ;  pa¬ 
ralysis  mane  sequenti.  Vesicatorium  brachio  ad¬ 
movebatur,  et  pilulae,  ex  calomelane  cum  pulvere 
antimoniali,  guaiaco,  et  opio  compositae,  adhibe¬ 
bantur.  Die,  post  admissionem,  secundo,  bra¬ 
chium  dolere  desiit,  et  facultas  digitos  movendi 
rediit.  Exitum  tamen  hujusce  casus,  aegro  ma¬ 
nere  in  Nosocomio  recusante,  ignoramus. 

Casu  tertio  coxae  sinistrae  dolor,  ad  genu,  inter- 
dumque  ad  talum  tendens,  mulierem,  annos  vigin- 
ti  et  sex  natam,  a  febre  convalescentem,  praecipua 


*  Hipp.  Sect.  iv.  Aph.  57. 

cujus  indicia  fuerant  dorsi,  et  dolores  generales 
cum  cordis  oppressione,  corripuit.  Dolor,  ore  ca- 
lomelane  affecto,  statim  remittebat,  et  paucos  post 
dies  asgra  sanitati  restituebatur.  Tumor  aerum¬ 
nosus,  coxendicis  dolore  submoto,  in  inguine  si¬ 
nistro  exortus,  absque  ullo  remedio  cito  subsedit. 

Casu  quarto  vir  in  anno  aetatis  quadragesimo 
quarto,  cui  antea  febricitanti,  propter  pectoris  af¬ 
fectionem,  sanguis  detractus,  et  vesicatorium  ad¬ 
hibitum  fuerat,  dolore  ab  ischii  dextri  tuberosita¬ 
te  ad  femoris  dextri  tronchanterem  majorem,  in- 
deque  per  femoris  partem  posteriorem  ad  popli¬ 
tem  tendente,  prehendebatur.  Hic  dolor  pressu, 
aut  in  lecto  vertendo,  augebatur.  iEger  supi¬ 
nus  tantum,  aut  in  latus  sinistrum  cubare  poterat, 
neque  ambulare  absque  auxilio  valebat.  Dolor, 
coxm  hirudines  viginti  admovendo,  et  catharticum 
adhibendo,  fugatur.  Catharticum,  alvo  potius 
adstricta,  repetitur,  et  bolus  ex  submuriatis  hy- 
drargyri  granis  quinque  cum  decem  pulveris  ipe- 
cacuanhae  compositi  hora  decubitus  aliquando  ex¬ 
hibetur.  -ZEger,  ita  tractatus,  paulatim  valentior 
fit,  et  die,  post  admissionem,  decimo,  sanus  ac  in¬ 
teger  a  Nosocomio  evadit.  Hic  casus,  virium, 
quas  detractio  sanguinis  topica  ad  morbum  serum- 

nosum  et  pertinacissimum  expugnandum  habet, 
exemplum  est  insigne. 

Ischias  nervosa  virum,  annos  viginti  et  sex  na¬ 
tum,  invasit,  doloreque  in  coxa  sinistra  fixo,  abs¬ 
que  tumore,  aut  coloris  mutatione,  primum  deno¬ 
tata  est.  Dolor  motu  vel  pressura  ingravesce¬ 
bat  ;  morbo  progrediente,  minus  constans  fiebat, 
et  aegrum  in  paroxysmis  cruciatu  immani  afflixit. 
Hirudines,  vesicatoria,  multaque  alia  remedia  in 
auxilium  nequicquam  vocabantur ;  et  miser  plus- 
quam  menses  duos,  antequam  symptomata  remit¬ 
tebant,  in  Nosocomio  mansit  Quo  tempore  haec 
minui  coeperunt,  extractum  stramonii  cum  aloe 
et  opio  sumebat ;  hisque  remediis  non  intermissis, 
paulatim  ad  sanitatem  rediit. 

Liquorem  arsenicalem  in  hoc  casu  expertum  ni¬ 
hil  boni  attulisse  notatu  dignum  est.  “  It  is  only  in 
“  the  protractfed  chronie  rheumatism,”  inquitDoc- 
tor  Bardsley,  “  where  the  vital  powers  are  much 
“  diminished,  and  the  bony  cartilages  and  System 
“  likewise  partially  affected,  that  the  use  ofarse- 
“  nic  is  likely  to  prove  eminently  successful 

Ex  casibus  undecim  affectionis  rheumaticae  ge- 


*  Bardsley’s  Medical  Reports,  p.  32. 

neralis  septem  inter  febrem,  et  quatuor  inter  con¬ 
valescentiam  inceperunt. 

An  hae  affectiones  rheumaticae  recte  appellen¬ 
tur  dubium  esse  minime  ignoro.  Dolorum,  qui 
febrem  aliquando  praecedunt,  eam  progredientem 
comitantur,  et  post  ejus  abitum  perstant,  non  ad¬ 
huc  accurate  cognita  est  natura.  Hi,  autem,  et 
rheumatismus,  vel  chronicus,  vel  acutus,  alii  vul¬ 
go  censentur.  Contra,  tamen,  haec  habet  Doc- 
tor  Bardsley  :  “  I  mean  to  include  under  the 
“  term  chronie  rheumatism,  such  painful  affec- 
“  tions  of  the  muscular  fibres,  membranes,  and 
“  joints,  as  are  unattended  with  fever,  specific  vi- 
cc  rus,  or  peculiar  derangement  of  the  stomach 
c‘  and  bowels,  and  which  are  seldom  accompanied 
cc  with  external  tumour  or  inflammation,  but  are 
“  very  liable  to  shift  suddenly  from  one  part  to 
“  another,  and  are  readily  propagated  along  the 
“  course  of  the  membranes  and  muscular  fibres*.” 
Huicce  definitioni  affectiones  nunc  recensendae 
quam  plurimum  respondent,  ideoque  eas  rheuma¬ 
ticas  appellavi. 

Exemplo  uno  morbus  cum  crurum  oedemate 


*  Bardsley *s  Medical  Reports,  p.S. 

conjungebatur,  altero  cum  dyspepsia,  tertio  cum 
signis  hysteriae  irregularis.  Quod  ad  casum  hunc 
attinet,  mulier,  annos  viginti  nata,  quae  catamenia 
in  annum  proximum  non  demiserat,  ex  doloribus 
generalibus,  et  extremitatis  inferioris  sinistrae  ri¬ 
giditate  laborans,  crure  etiam  sinistro  super  femur 
contracto,  in  Nosocomium  recepta  fuit.  His  su¬ 
per  utrumque  supercilium  dolor  acutus,  totius  ca¬ 
pitis  teneritas,  quasi  capilli  vellerentur,  palpita¬ 
tiones  crebrae,  et  interdum  sensus  globi  a  ventri¬ 
culo  usque  ad  guttur  assurgentis,  successerunt. 
Extractum  hyosciami  cum  aloe  et  camphora  pri¬ 
mo  praescriptum,  dolore  capitis  eveniente,  pro  ca- 
tharticis  mutatum  est.  Hirudines 'octo,  dolore 
capitis  post  septimanam  parum  minuto,  pone  au¬ 
res  admovebantur,  aegra1  que  tincturae  assafoetidae 
guttae  viginti  quinque  cum  quindecim  spiritus  ara- 
moniae  aromatici  quarta  quaque  hora  porrigeban¬ 
tur.  Sub  hac  tractatione  dolor  capitis  evanuit  ;  at 
cito  rediens,  membrorum  dolore,  praecordiorum  op¬ 
pressione,  aliisque  indiciis  febrilibus,  sociabatur. 
Emeticum,  vesicatorium  nuchae,  et  alterum  post 
tres  dies  vertici  admotum,  capitis  dolorem  parum 
summovebant.  Pilula,  calomelanos  fere  grana  duo, 

et  grani  opii  dimidium  tenens,  quarta  quaque  ho¬ 
ra  exhibetur.  Capitis  dolor,  ore  leviter  affecto, 
minutus,  saliva  profluente,  evanescit,  et  sanitas 
brevi  restituitur.  Cur  suspicaremur  labem  syphi¬ 
liticam  huic  aegrae  inesse  aliqua  causa  nobis  fuit, 
et  hydrargyri  eventus  bonus  hanc  suspicionem 
confirmare  videtur.  Attamen  aliis  casibus,  in  qui¬ 
bus  haec  suspicio  incidere  non  potuit,  hydrargy- 
rus  nos  non  fallebat.  Nescio,  equidem,  annon 
dolores,  ptyalismo  instituto,  semper  desiverint. 

AEgra,  ex  doloribus  generalibus  cum  dyspepsia 
laborans,  hujus  ante  febrem,  illorum  inter  conva¬ 
lescentiam  impetum  sustinuit.  Dolores,  ore  ca- 
lomelane  cum  opio  leviter  exulcerato,  desierunt; 
at  vomitiones  mane  frequentes,  stomachi  solici- 
tudo,  lingua  foeda  et  anorexia,  dyspepsiam  persti¬ 
tisse  denotaverunt.  Haec,  rhei  et  cascarillae  infu¬ 
sis  non  cedentia,  pilulis  ex  soda  arida  et  gummi 
ammoniaco  confectis  brevi  opprimuntur. 

Pulsus,  doloribus  generalibus  cum  nullo  a- 
lio  malo  complicatis,  plerumque  naturales  fu¬ 
erunt,  neque  aliae  functiones  multum  turbatae. 
Articuli  majores  praecipue  occupabantur,  et  ae¬ 
gris  raro  decumbebatur.  Cum  pulsus  accelerati 
doloribus  adjicerentur,  (quod  post  crisin  imper- 

fectam  nonnumquam  contigit,)  morbus,  quasi  fe¬ 
bris  lenta,  tractabatur.  Venaesectio  in  his  casi¬ 
bus,  sudores  largos  saepe  inducens,  ita  morbum  fi¬ 
niit.  Aliis  exemplis,  in  quibus  signa  levia  febri¬ 
lia  obtinuerunt,  circiter  grana  duo  pulveris  anti- 
monialis  cum  rhei  quinque  quartis  horis  exhibita, 
dolores,  aut  ex  toto  summovebant,  aut  saltem  mi¬ 
nuebant  ;  et  cinchona,  adjecto  paululo  antimonii 
tartratis,  sanatio  postea  perficiebatur.  Si,  tamen, 
dolores  his  repugnarent,  compositio  ex  pulvere 
antimoniali,  calomelane  et  opio,  eos  certe  vince¬ 
bat. 

Casu  uno  genua  multum  tumefacta  ex  pressura 
dolebant.  Hic  tumor  impetui,  quem  in  aegram 
febre  irretitam  fecerant  dolores  generales,  succes¬ 
sit.  Hirudines,  linimentum  hydrargyri,  vesicato- 
ria,  et  unguentum  antimonii  tartratis  cum  cin¬ 
chona  intra  adsumpta,  adhibebantur.  Affectio  au¬ 
tem  lenta  erat,  et  nonnisi,  postquam  aegra  menses 
duos  in  Nosocomio  manserat,  paulatim  subside- 
bat. 

Quamvis  exemplum  hujusmodi  observandi  haec 
mihi  fuisset  unica  occasio,  plurimi  in  aedium  aliis 
partibus  occupati,  inflammationem  membranarum 

synovialium  in  effusionem  desinentem  febris  ves¬ 
tigiis  non  raro  institisse,  affirmant. 

“  Whatever  causes  induce  debility,”  inquit  Doc- 
tor  Scudamore,  “  either  general  or  partial,  in  the 
“  tendinous,  ligamentous,  or  nervous  structure, 
u  become  predisposing  to  chronie  rheumatism, 
6C  and  thus  a  continued  fever  in  the  general  weak- 
66  ness  it  produces  is  sometimes  an  introductory 
64  source  V’ 

Hanc  opinionem  casibus  rheumatismi  plurimis 
obtinere  non  dubito.  Attamen  in  plerisque  af¬ 
fectionibus  praecedentibus,  quamvis  debilitas  ge¬ 
neralis  morbum  semel  institutum  traheret,  ortum 
ejus  causae  multum  diversae  attribuere  animo  pro¬ 
clivis  sum.  De  casibus,  quos  memoravi,  plurimi 
inter  febricitandum,  nonnulli  inter  convalescen¬ 
dum  evenerunt,  et  aegri,  qui  convalescentes  rheu¬ 
matismo  irretiebantur,  ex  doloribus  generalibus, 
febri  durante,  laboraverant.  Hi  dolores  cum  in¬ 
citationis  inflammatoriae  signis  semper  plus  minus 
complicati  sunt.  Remedia,  ad  eos  summovendos 
efficacissima,  antiphlogistica  fuere,  atque  in  his 


*  Treatise  on  the  Nature  and  Cure  of  Gout  and  Rheuma 
tism,  by  C.  Scudamore,  M.  D.  p.  529. 

maxime  venaesectio.  Has  affectiones,  ergo,  quae, 
febri  durante,  inceperunt,  ex  eo,  quod  actio  ad¬ 
aucta  systema  totum  tunc  temporis  permeans 
membranas  versus,  quae  sedes  sunt  inflammationis 
rheumaticae,  iter  suum  tetendit,  ortas  esse  puto. 
Haec  inflammatio,  crisi  fortasse  minuta,  non  in  to» 
to  reducebatur,  itaque  sequelas,  de  quibus  nunc 
dicimus,  serebat.  In  casibus  autem  post  febrem 
evenientibus,  aegros  ad  actionem  inflammatoriam 
suscipiendam,  febri  durante,  pronos  esse  factos, 
consentaneum  est.  Proclivitas  haecce  semel  ac¬ 
quisita  causis  inultis,  quibus  convalescentes  ob¬ 
noxii  sunt,  facile  excitaretur.  Quaecunque  cau¬ 
sae,  ergo,  in  tendinum,  ligamentorum,  aut  nervo¬ 
rum  structura,  actionem  adauctam,  (ut  mihi  vide¬ 
tur,)  potius  quam  debilitatem,  aut  generalem,  aut 
ex  parte  inducunt,  propensionem  ad  rheumatis¬ 
mum  chronicum  serunt,  itaque  febris  continua,  ex¬ 
citationem,  potius  quam  debilitatem  generalem 
pariendo,  fons  fit  aliquando  primarius.  Si  expli¬ 
catio  hujusmodi  accipiatur,  remedia  ad  actionem 
inflammatoriam  reducendam  efficacissima,  in  fe¬ 
bre  tractanda,  adeo  ut  sequelis  ejus  rheumaticis 
praeveniatur,  maxime  adhibenda,  sequitur.  Huic 
optime  convenit  venaesectio.  Hoc  remedium  lau- 

dare,  non  tam  ratione  contemplativa,  quam  virtu¬ 
tem  ejus  saepissime  experiendo,  inducor.  At  de¬ 
tractioni  sanguinis  sui  sunt  limites.  Si  aeger,  fe¬ 
bri  ineunte,  validus  est,  praesertim  si  signa  incita¬ 
tionis  magnae  dolores  generales  comitantur,  nul¬ 
lum  certe  aliud  remedium,  quod  tam  citum  auxi¬ 
lium  affert,  aut  tam  subito  morbum  solvit,  mihi 
cognoscitur.  Inflammatione,  quae  in  texturis  va¬ 
riis  extiterat,  reducta,  affectio  rheumatica  non  tan¬ 
tum  in  praesens  opprimitur,  sed  aeger,  propensio¬ 
ne  ad  actionem  inflammatoriam  posthac  suscipi¬ 
endam  ita  impedita,  morbi  regressui,  dum  conva¬ 
lescit,  minus  obnoxius  redditur. 


DE  SEQUELIS  DYSENTERICIS. 

Consideratione  trium  affectionum  praecipua¬ 
rum  febris  locum  occupantium  jam  absoluta,  me, 
dysenteriae,  quae,  quia  tam  saepe  evenerit,  cladem¬ 
que  tam  crudelem  ediderit,  studium  accuratissi¬ 
mum  meretur,  rationem  amplam  initurum  fortas¬ 
se  expectetur  ;  at  dissertatio  hujusmodi  molem 
argumenti  tam  lati,  tam  difficilis,  tantique  mo- 

menti,  non  sustinebit,  ideoque  tantum  observa¬ 
tiones  paucissimas  de  hoc  morbo,  ut  cum  febre 
connexo,  offeram. 

Dysenteria,  ut  febris  sequela,  ineunte  Septem¬ 
bri,  primum  medicorum  oculos  in  se  convertit,  et 
sub  anni  finem  epidemici  naturam  induit.  Hoc 
tempore  casus  plerique  ob  oculos  meos  versati  fe¬ 
bri  successerant ;  nonnulli,  tamen,  ab  ea  immu- 
nes  fuerunt,  et  forsan  se  saepius  ostendissent,  nisi 
eos  tantum,  qui  conclavia  febricitantibus  assig¬ 
nata  occupaverant,  in  Nosocomium  Whitworth 
recipere  mandatum  esset.  Dysenteria  quidem 
tempestati  propria  fuit,  et  etiam,  febri  non  exis- 
tente,  multum  valuisset. 

Plurimi  ex  dysenteria  post  febrem  laborantes 
hoc  morbo  inter  convalescentiam  corripiebantur. 
Signa  dysenterica  inter  febricitandum  raro  com- 
paruerunt,  et  in  his  casibus  febris,  diem  unum  aut 
alterum  perstans,  paulatim  subsidebat,  et  quasi  in 
morbum  alium  convertebatur.  Intestinorum  teg¬ 
minis  mucosi- inflammationem  causam  morbi  prox¬ 
imam  fuisse,  (quicquid  fuerit  causa  remota,)  cum 
ex  signis,  tum  ex  indiciis  post  mortem  exhibitis, 
patuit.  iEgri  habitum,  diaetam  antea  usurpatam, 
et  febris  praeeuntis  effectum,  inter  causas  ad  hanc 

affectionem  praedisponentes,  recensere  propendeo. 
Quod  ad  habitum  pertinet,  aegri  plerique  debili¬ 
tate  confecti,  et  multum  in  annis  provecti,  organa, 
quae  concoctioni  inserviunt,  plus  minus  turbata 
habuerunt.  Ex  his,  et  penu  malo,  quo  pauperes  ple¬ 
rumque  suppeditantur,  cibi  assimilatio  inconfecta, 
et  secretionum  in  canalem  alimentarium  effusa¬ 
rum  conditio  vitiata  orirentur.  Talia  intestino¬ 
rum  tegmini  mucoso  applicata,  si  non  inflamma¬ 
tionem,  at  saltem  ad  eam  propensionem  parirent. 

Propensio  haec  causis  multis,  scilicet,  frigore, 
humore,  praesertimque  statu  aeris  peculiari,  ad 
agendum  vocaretur.  Systema  biliosum  in  aegris 
nonnullis  turbari  visum  est,  et  vinculum,  quod  in¬ 
ter  intestinorum  atque  hepatis  perturbationem  in¬ 
tercedit,  omni  tyroni  pernotum  ;  at  inter  omnes 
causas  ad  dysenteriam  disponentes  febris  hoc  lo¬ 
co  sibi  maximam  attentionem  vendicat.  Anni 
millesimi  octingentesimi  et  duode vigesimi  autum¬ 
no  non  tantum  capitis,  et  dolores  generales,  sed 
etiam  aliquando  organorum,  quae  concoctioni  in¬ 
serviunt,  perturbatio  maxima,  febrem  comitaban¬ 
tur.  Lingua  foeda,  sapor  in  ore  pravus,  nausea, 
vomitus,  et  epigastrii  ex  pressu  dolor,  praecipua 
fuerunt  symptomata,  cum  quibus  habitus  incita- 

tio  summa  plerumque  sociabatur.  Haemorrhagia 
ex  intestinis  interdum  febri  crisin  induxit,  malo 
nullo  postea  perstante  ;  interdum  dejectiones  alvi 
sanguineae  dysenteriae  fundamentum  posuere.  In¬ 
citationem,  ergo,  systematis  generalem,  iter  suum 
intestina  versus  tendentem,  dysenteriae,  quae  fe¬ 
bri  durante,  incipiebat,  praecipuam  fuisse  causam, 
verisimile  est.  Cum  dysenteria  inter  convales¬ 
cendum  evenerit,  intestinorum  membrana  mucosa, 
febri  durante,  propensionem  inflammatoriam  com¬ 
paravisset.  Haec,  quibusdam  causis  admotis,  qui¬ 
bus  convalescentes  autumno  valde  obnoxii  sunt, 
ad  agendum  incitaretur.  Quando,  ergo,  dysente¬ 
riae  natura  inflammatoria  est,  et  ex  actione  aucta 
febricitantis  systema  permeante  non  raro  pendere 
videtur,  antiphlogistica  in  febris  tractatione,  quae 
huic  sequelae  praeveniendum  versus  spectat,  prae¬ 
cipue  adhibenda,  sequitur.  Derivatio  intestina 
versus,  cum,  febri  durante,  eveniat,  periculum 
magnum  afferens,  medici  attentionem  statim  de¬ 
poscit.  Non  tantum  experientia  mea,  sed  etiam 
scriptorum  clarissimorum  de  medicina  testimo¬ 
nium  securum  me  praestat,  cum  dicam,  sanguinis 
detractionem  in  hac  specie  febris  efficacissimam 
esse.  Sydenham  dicit  diarrhoeam,  quae  febres  hu- 

jusmodi  comitatur,  saepissime  a  radiis  inflamma¬ 
toriis  per  arterias  mesentericas  in  intestina  dela¬ 
tis,  atque  eadem  ad  exscreationem  solicitantibus 
exoriri,  nihilque  huic  profluvio  sistendo  seque  con¬ 
ducere, atque  venaesectionem,  et  sanguinis  contem- 
perationem,  aqua  hordei,  sero  lactis,  atque  aliis  pro¬ 
curandam  In  ea  febris  specie,  quse  sanguinis  vo¬ 
mitione  vel  ex  intestinis  haemorrhagia  stipatur,  Por- 
tal  inquit :  cc  Qu’il  convenait  de  diminuer  la  quan- 
“  tite  de  sang  par  une  saignee  du  bras  f.”  Doc- 
tor  Ciieyne  quoque  sententiam  similem  et  praxi 
et  scriptis  suis  inculcat  t.  Doctor  Gregory,  ad 
diarrhoeam  summovendam,  quae  rubeolam  ali¬ 
quando  comitans  ex  intestina  versus  derivatione 
plane  oritur,  nihil  seque  valere,  ac  sanguinis  de¬ 
tractionem,  affirmat  §. 

Praeter  affectiones  jam  dictas,  quse  febris  seque¬ 
las  certe  praecipuas  constituerunt,  aliae,  rarius  eve- 


*  Sydenham  Opera  Universa,  §  iii,  cap.  iii. 
f  Portal  sur  la  Nature  et  sur  le  Traitement  du  Meleena, 
Obs.  vi. 

t  Dr  Cheyne  on  Fever,  Dublin  Hospital  Reports,  vol.  i, 
p.  31,  32,  40. 

§  In  Praelectionibus  de  Medicina  Practica. 

mentes,  tamen  aliquid  attentionis  merentur.  Ple- 
raeque  sub  capitibus  duobus,  scilicet,  cerebri,  aut 
generis  nervosi,  et  organorum,  quae  concoctioni 
inserviunt,  seu  canalis  alimentarii,  perturbatione, 
numerari  possunt.  Nonnullas  his  capitibus  alienas 
seorsim  considerabo. 


DE  SEQUELIS  NERVOSIS. 

Sub  capite,  cerebri,  aut  generis  nervosi,  pertur¬ 
batione,  cephalitidem,  maniam,  paralysin,  amauro- 
sim,  dysecaeam,  urinae  incontinentiam,  aphoniam, 
et  hysteriam  recenseo. 

Cephalitis  puellam,  octodecim  annos  natam, 
corripuit,  et  capitis  acri  dolore,  oculis  inflamma¬ 
tis,  lucis  intolerantia,  atque  pervigilio  denotata 
est.  His  paraplegia  lenis  cum  tussi  crebra  et  bre¬ 
vi,  dolorem  lateris  movente,  conjungebatur.  Fe¬ 
bris,  caput  et  pectus  praecipue  occupans,  hanc  af¬ 
fectionem  praecessit.  Ab  hemiplegia,  febri  succe¬ 
dente,  aegra  dies  paucos  convaluerat,  cum  in  No¬ 
socomium  reciperetur. 

Vertice  fonticulus,  mercurialia,  et  nuchae  sca- 

rificatio,  primo  usurpabantur.  Capitis  dolor  sca¬ 
rificatione  minutus,  gingivis  hydrargyro  affectis, 
fere  evanuit ;  at  decimo  posthac  die  rediens,  cum 
vertigine,  lingua  foeda,  aliisque  febris  indiciis,  so¬ 
ciabatur.  Iterum,  tamen,  post  sudores  decres¬ 
cebat.  Sub  hoc  tempus  lateris  dolor  adeo  ingra¬ 
vescebat,  ut  inspirari  plene  non  posset,  tumorque 
durus  atque  excrucians  in  dextri  cruris  parte  ex¬ 
terna  observabatur.  Ille  hirudinibus  summove- 
tur  ;  at  hic,  mole  et  dolore  auctis,  magnum  quo¬ 
que  caloris  incrementum  accipit.  iEgra,  denique, 
hirudinibus  et  vesicatoriis  irritis,  ad  Nosocomium 
chirurgicum  transfertur. 

Affectiones  maniacae  febrem  non  raro  sequi  sole¬ 
bant.  Harum  duae  fuerunt  species,  violenta  ni¬ 
mirum,  et  mitis.  Haec  in  foeminis  ;  illa  in  viris  ple¬ 
rumque  obtinuit.  Febribus,  in  quibus  caput  plus 
minus  implicitum  est,  affectiones  hujusmodi  sae¬ 
pissime  successerunt.  Casibus  quibusdam  aegri 
ad  summam  excitationem  maniacam  sublati,  et 
dies  tres  aut  duos  ita  perstantes,  desipere  ante 
febrem  victam  desierunt.  Aliquando,  tamen,  eo¬ 
rum  conditio  febris  abitu  minime  mutata  est. 
Quidam  infelices  animis  in  aeternum  capti  viden¬ 
tur.  De  harum  affectionum  tractatione  non  mul- 

tum  proferre  possum,  quippe  cum  nulli  ex  mania 
laborantes  in  Nosocomium  Whitworth  recipe¬ 
rentur.  At  in  paroxysmis  summae  excitationis 
maniacae  affusionem  frigidam,  non  tantum  ad  ae¬ 
gros  sedandos,  sed  ad  sudores  movendos,  indeque 
ad  morbum  solvendum,  magnopere  profuisse,  com¬ 
pertum  habeo.  Arteria  temporalis  fructu  cum 
maximo  aliquando  incidebatur,  et  vesicatorium 
nuchae  admotum  somnos  interdum  attulit.  Mor¬ 
bus  coercitione  semper  ingravescebat.  Quantum, 
ergo,  libertatis,  aegrorum  salutem,  iliorumque  eos 
servantium  in  angustias  non  duceret,  semper  et 
felicissime  concedebatur.  Cum  morbi  species  mi¬ 
tis  fuit,  aegris  puerilibus,  atque  fatuis,  opiata,  vi¬ 
num,  et  diaeta  nutriens,  utilissima  comperieban¬ 
tur.  Capitis  affectio  insignis,  quae  febri  praeeun¬ 
ti  nunquam  non  adfuit,  impetum  sanguinis  in  ce¬ 
rebro  adauctum  structurae  hujus  organi  aliquate¬ 
nus  laesisse,  itaque  morbum  peperisse,  ut  credam, 
inducit. 

Paralysis  non  saepe  evenit,  quamvis  ex  syste¬ 
mate  cerebrali  inter  febricitandum  toties  deturba¬ 
to  aliter  expectatum  esset.  Hujusce  dissertatio¬ 
nis  parte  priore  quasdam  species  affectionis  para¬ 
lyticae  cum  aliis  conjunctas  interdum  perstrinxi. 

Hae  rheumaticae  plerumque  fuerunt.  Paralysis, 
equidem,  ex  alicujus  nervi  laesione,  potiusquam 
perturbatione  cerebri  generali,  pependisse  vide¬ 
tur.  Casus,  in  quo  paraplegia  virium  jacturae  in 
brachiis  ambobus  jungebatur,  omnium  ob  oculos 
meos  versantium,  notatu  dignissimus  est.  Caput 
in  febri  praecedente  praecipue  doluerat.  Vertici 
fonticulus,  et  hoc  exarefacto,  setaceum  collo  ad¬ 
hibebatur.  JEger,  post  multas  septimanas  lap¬ 
sas,  sanitati  paulatim  restituebatur.  Paralysis,  cum 
in  hoc  casu,  tum  in  eo,  quo  affectio  cephalitica 
antea  memorata  obtinuerat,  ex  actione  vasorum 
cerebri  inter  febricitandum  aucta  provenisse  vide¬ 
tur.  Doctor  Cheyne,  functio  enim  cerebri,  dum 
aeger  in  Nosocomio  manebat,  minime  imminuta 
est,  morbum  in  parte  medullae  spinalis  superiore 
praecipue  extitisse  putavit. 

Mulier,  amaurosi  et  dysecaea  affecta,  annos 
viginti  et  unum  degerat.  Surditas  post  febrem 
inceptam,  ex  qua  caput  potissimum  laboraverat, 
statim  exorta  est.  Caecitas  in  eam  convalescen¬ 
tem  inter  noctis  spatium  incidit.  Capiti  vesica- 
torium  admovebatur,  et  grana  quinque  pilulae  hy- 
drargyri  nocte  adsumi  jubebantur.  iEgra,  die, 
post  vesicatorium  admotum,  proximo,  et  videndi 


ANNI  1818  SEQUELIS. 


65 


et  audiendi  facultatem  fere  in  totum  recuperavit  ; 
at  febri  recurrente  iterum  correpta,  ad  conclavia 
in  usum  febricitantium  seposita  redibat.  Facul¬ 
tas,  cum  videndi,  tum  audiendi,  ex  impetu  febris 
altero  restituta  est.  Haec,  aeque  ac  affectio  proxi¬ 
mum  memorata,  ex  actione  vasorum  cerebri  aucta 
orta  esse  videtur. 

Mulier,  cujus  menses  in  annum  non  fluxerant, 
urinae  incontinentia,  et  lumborum  dolore,  in  an¬ 
no  aetatis  vigesimo  secundo,  correpta  est.  Incon¬ 
tinentia  post  dysuriam,  febri  durante,  incepit. 
Hic  morbus,  et  affectio  levis  dyspeptica  eum  co¬ 
mitans,  pilulis  paucis  catharticis  tantum  adhibitis, 
nonnullos  post  dies  evanescebant. 

De  morbi  fonte  in  hoc  casu,  minime  enim  cog¬ 
nitum  est  quomodo  aegra  sese  habuerit  febricitans, 
impensius  instare  non  possum.  Vesicae,  tamen, 
colli  paralysis,  ex  distentione  immodica  oriens, 
morbum  facile  pariret ;  et  hoc  in  febribus  violen¬ 
tis,  quibus  sensorium  magnopere  turbatum  est,  et 
urinam  cathetere  exhaurire  non  satis  curatum, 
non  raro  accidit. 

Aphonia,  inter  convalescentiam  oriens,  exitum 

secundum  sine  ullo  remedio  cito  habuit  5  eamque 

nervis,  qui  loquendi  organa  suppeditant,  laesis  at- 

tribuendam  putans,  sub  capite,  cerebri,  aut  gene¬ 
ris  nervosi,  perturbatione,  locavi. 

Hysteria  casibus  duobus  ante  febrem  extiterat, 

»  * 

et  in  altero  inter  febricitandum,  in  altero  inter  con¬ 
valescendum,  paucos  post  menses,  rediit.  Priori 
epilepsia  jungebatur.  Hoc  autem  posito,  morbos 
hos  duos  adeo  fuisse  nexos,  ut  causa  unum  exci¬ 
tans,  alium  etiam  excitare  valuisset,  excitationem 
febris  generalem,  cerebrum  versus  progressam, 
eorum  reditum  genituram  esse,  facile  concipiamus. 

De  connexione  inter  affectionem  posteriorem, 
quam  nullum  cerebri  turbati  signum  comitabatur, 
et  febrem  praeeuntem,  nequid  proferre  possum. 

Quamplurimas  affectiones  praecedentes  deriva¬ 
tioni  cerebrum  versus  auctae,  quae,  febri  durante, 
evenit,  attribuendas,  ex  ratione  praeeunte  liquet. 
Clare  ergo  sequitur,  sanguinem  febricitantibus 
detractum,  quorum  cerebrum  versus  derivatio  fit, 
non  tantum  symptomata  imminentia  submoturam, 
sed  etiam,  quo  minus  morbus  postea  formetur, 
impedituram  ;  at  venaesectionis,  vel  generalis,  vel 
topicae,  utilitati,,  in  ea  febris  specie,  quam  signa 
actionis  in  cerebro  auctae  comitantur,  ulterius  in¬ 
sistere,  quando  id  universe  conceditur,  supervaca¬ 
neum  esset. 

©E  SEQUELIS  ORGANORUM 
CONCOCTIONIS. 

Sub  capite,  organorum,  qua?  concoctioni  inser¬ 
viunt,  aut  canalis  alimentarii,  perturbatione,  icte* 
rum,  haematemesin,  mela?nam,  typanitem,  et  dys¬ 
pepsiam,  loco. 

Icterus  aegrum  die  post  febris  invasionem  quarto 
corripuit,  et,  ea  submota,  perstans,  rhei  et  gentia¬ 
nae  infusis,  paululo  sulphatis  potassae  adjecto,  pau- 
latim  cedebat.  Quamvis  icterus  in  hoc  casu  solo 
febri  superstes  fuisset,  plurimi,  tamen,  febricitan¬ 
tes  in  cute  et  oculis  flavescere  aestate  notabantur. 
Haec  flavedo,  ea  icterum  verum  comitante,  palli¬ 
dior  plerumque  fuit,  et,  aegro  convalescere  inci¬ 
piente,  semper  evanuit.  Coloris  naturalis  reditus 
valetudinis  redeuntis  signum  certissimum  semper 
praebuit.  Coloris  mutatio  aliquando  valde  repen¬ 
tina  fuit,  paucis  temporis  momentis,  ut  nutrix  re¬ 
fert,  interdum  eveniens.  Egomet  aegrum  mane 
flavum  vidi,  quem  tali  colore  omnino  immunem, 
vespere  praecedente  reliqueram. 

Symptoma  hoc  exitum  malum  plerumque  pnc- 

sagire  putabatur,  et  eventui  ejus  subitaneo  peri¬ 
culum  fere  semper  respondebat.  Quamplurimos 
hos  casus  ex  bile  congesta  et  absorpta,  atque  hoc 
iterum  ex  aliqua  cerebri  affectione  pependisse, 
censet  Doctor  Cheyne 

Haematemesis  mulierem,  annos  viginti  duos  na¬ 
tam,  ab  impetu  febris  tertio  convalescentem,  in¬ 
vasit  ;  atque  stomachi  solicitudine  assidua,  hypo¬ 
chondrii  dextri,  et  epigastrii  ex  pressu  dolore,  in- 
terdumque  syncope,  comitata  est. 

Capitis,  epigastrii,  doloresque  generales,  fe¬ 
brium  praecedentium  praecipua  fuerunt  symptoma¬ 
ta.  Morbus,  multis  variisque  remediis  frustra  ex¬ 
hibitis,  tandem  post  catamenia  exorta,  quae  men¬ 
ses  septem  suppressa  erant,  cedere  videbatur.  Hoc 
tempore  impetus  pyrosis  frequentes,  et  interdum 
cibi  vomitio,  locum  vomitionis  sanguinis  usurpa¬ 
bant  ;  at  brevi  paulatim  subsidebant.  Nutricis 
munus,  aegrae  nunc  convalescenti  commissum,  re¬ 
stituendae  ejus  valetudini  haud  parum  contulisse 
videtur. 

Fceminae,  anno  «tatis  vigesimo  quarto,  et  die 
convalescentiae  sexto,  incidit  melaena.  Sanguis 


*  Dr  Cheyne  on  Fever,  Dublin  Hospital  Reports,  vol.  ii,  p.  68. 

ex  alvo  large  effluens  eam  magnopere  debilitave¬ 
rat.  Solutio  ex  sulphate  magnesiae  in  infuso  ro¬ 
sarum  cum  acido  sulphurico  diluto,  et  interdum 
opiatis,  adhibita  est.  ^Egra,  signis  huic  tractatio¬ 
ni  paulatim  cedentibus,  et  sanguinis  demissione 
repressa,  inter  salutem  recuperandum,  pectoris 
dolore,  dyspnoea,  et  tussi,  subito  corripiebatur: 
haec,  autem,  scalpello  statim  opprimuntur,  subit- 
que  festinanter  sanitas. 

In  mulieribus,  ex  amenorrhoea  aliquos  menses 
laborantibus,  obtinuerunt  tympanites  et  dyspepsia. 
Ille  inter  convalescendum  eveniens  cum  utrius- 
que  lateris  dolore,  qui  ante  febrem  extiterat,  so¬ 
ciatus  est.  Haec  ante  febrem  exorta  post  ejus  im¬ 
petum  ingravuit.  iEgrae,  variis  remediis  adhibi¬ 
tis,  non  perfecte  sanatae,  at  multum  levatae,  am¬ 
bae  Nosocomium  reliquerunt.  An  hae  affectiones 
ex  febre  ullo  modo  pependerint,  an  casu  solo  ac¬ 
ciderint,  statuere  difficile. 


DE  SEQUELIS  INCERTIS. 

Inter  morbos  febrem  sequentes,  et  sub  capiti¬ 
bus  praecedentibus  recenseri  recusantes,  iritidem, 

phlegmonem,  cynanchen  tonsillarem,  et  ephidro- 
sin,  loco*  Ultima  sola  studium  meretur. 

In  mulierem,  annos  triginta  et  septem  natam, 
incidit,  quae  inter  menses  duos  impetum  febris 
acrem,  duasque  recidivas  sustinuerat.  Febris  pri¬ 
ma  ex  capitis,  doloribusque  generalibus  cum  su¬ 
dore  copioso,  ortjjm  duxerat.  His  successerunt 
epigastrii  ex  pressu  dolor,  et,  aegra  magnopere  de¬ 
bilitata,  lateris  dolor  atrox  venaesectione  et  hiru¬ 
dinibus  solis  summovendus.  Signa  febris  secun¬ 
dae  et  tertiae  praecipua  capitis  dolor,  debilitas,  et 
sudores,  fuere.  iEgra,  tempore  quo  in  Nosoco¬ 
mium  Whitworth  recepta  est,  macie  confecta, 
infirma,  et  pallida,  nocte  dieque  largissime  suda¬ 
bat.  Exercitatio  minima  caloris  augmentum,  in- 
deque  sudores  movebat.  Lingua  quamvis  mun¬ 
da  fuisset,  cibi  appetentia  minuebatur,  alvo  fere 

semper  adstricta.  Cinchonae  decoctum  cum  aci- 

/ 

do  sulphurico  diluto,  vinum,  et  interdum  cathar- 
tica,  primo  adhibebantur.  Tractatio  haec  aliquid 
certe  commodi  afferebat ;  at  sudores  adhuc  eam 
affligebant,  et  nonnisi,  post  dolorem  in  intestinis 
exortum,  quem  secutae  sunt  sanguinis  dejectiones, 
in  toto  evanescebant.  Menses  post  duos  perfecte 
restituta  ex  Nosocomio  dimittitur. 

Febris,  intemperantes  invadens,  relaxationem 
corporis  generalem  (ut  credo)  haud  raro  inducit. 
Casu  praecedente  relaxatio  ab  initio  extitisse  vide¬ 
tur,  et  venaesectio,  tempore,  quo  morbus  longe 
progressus  erat,  aegraeque  vires  defecerant,  cele¬ 
brata,  debilitatem  fortasse  auxit,  atque  ita  cur  su¬ 
dores  inter  convalescendum  tam  pertinaciter  efflu¬ 
erent,  causam  suppeditavit.  Signa,  tamen,  san¬ 
guinis  missionem  indicantia,  importuna  fuere,  et 
non  oppressa,  mortem  aut  statim  attulissent,  aut 
exitii  fortasse  longinquioris,  at  non  minus  certi, 
fundamentum  posuissent.  Medicus,  ergo,  malo¬ 
rum  duorum  majori  obviam  ire  maluit,  exitusque 
in  judicium  ejus,  atque  fortitudinem,  non  parum 
honoris  confert. 

/ 

In  hoc  casu  observandum,  quod  alvus,  perstan¬ 
tibus  sudoribus,  et  cute  laxata,  pertinaciter  ad- 
stricta  fuerit  \  at  simul  ac  derivatio  superficies 
versus  mucosas  intestinorum  evenerit,  cutis  muta¬ 
tionem  ab  illa  aversissimam  subiit,  sudoresque 
protinus  cessaverunt. 

Praeter  affectiones  recensitas,  non  ab  re  erit  su¬ 
perdicere,  psoram,  cum  febris  declinaret,  ex  cor¬ 
pore  toto  saepe  erupisse,  et  convalescentes  mag¬ 
nopere  vexasse.  Parotides  raro  occurrebant,  et 

gangraena  extremorum,  quae  febrem  rus  pervaden¬ 
tem  non  raro  sequebatur,  in  Nosocomiis  Domus 
Industria’  vix  unquam  sese  ostendebat.  Concla¬ 
vibus  amplioribus,  ventilationi  meliori,  et  curatio¬ 
ni  aegrorum  assiduae,  cum  Domino  Todd  sentiens, 
hanc  immunitatem  ascribo  *. 


*  Dr  Cheyne  on  Fever,  Dublin  Hospital  Reports,  vol.  ii,  p.  26. 

